text:
लेखक- आदि यायावर
(मूल नाम- डा. कुमार पद्मनाभ)
(1)
दूर्गा पूजा मे हम सपरिवार गाम आएल छलहुँ. ई योजना आइ
हठाते बनि गेल छल. आइ के डेट में हमरा लेल छओ लाख टाका‘क जोगाड़ करनाय कोनो पैघ गप्प नइँ छल. एहि लेल हमरा मात्र एक
सप्ताह‘क समयक आवश्यकता छल जाहि मे बैँक
हमर लोन पास क‘ केँ हमर अकाउन्ट मे द‘ सकैत छल. बैँक सब आइ काल्हि अनेरो कर्ज देबाक लेल तैयार
रहैत छै. मुदा एतेक टाका‘क लोन हमर कनियाँ सुगँधा लेल बड़ पैघ कर्ज छल. वैश्वीकरणक दुनिया मे लोन आ
ई.एम.आई जीवनक अभिन्न हिस्सा होएत छै से ओ नइँ बुझि सकल छलीह. दिन भरि मे हम आन लोक
सबसँ बात करए मे लागल छलहुँ. आँगन मे की होएत छल तकर हमरा कोनो टा खबरि नइँ छल. अपितु
आँगन‘क समाचार लेबाक हमरा मौके नइँ भेटल
छल. गाम मे चारु दिस गप्प पसैर रहल छल. सब किओ अपन अपन दृष्टि सँ परिस्थितिक
विश्लेषण क‘ रहल छल. गप्प पसरैत पसरैत हमर
आँगन से पहुँचि गेल. गप्पे गप्प मे किछु जनानी लोकनि हमर कनियाँ सँ एहि योजनाक
विवरण मागए लागलीह. सुगंधा केँ भेलैन्ह जे सब किओ मजाक क‘ रहल छनि. किछुए मास पहिने हम पचीस लाख टाका कर्ज ल‘ केँ फ्लैट बुक करौने छलहुँ. छओ लाख टाकाक अतिरिक्त कर्ज
सेहो एकटा समाजिक काज‘क लेल किनको पाखण्ड लागि सकैत छल. तेँ ओ एहि बात केँ मजाक बुझि कोनो गम्भीरता सँ नइँ
लेलथिन्ह.
हम पुणे में एकटा बहुराष्ट्रीय कम्पनी मे काज करैत
छलहुँ. छुट्टी कम भेटैत छल, मुदा तैयो एक बातक हम ध्यान राखैत छलहुँ, जे साल मे कम सँ कम दू सप्ताह लेल गाम जरूर आएल जाए. पछिला
सात साल सँ हमर ई क्रम टुटल नइँ छल. एहि बेरक दूर्गापूजा मे सेहो हम केवल दूए सप्ताह‘क लेल आएल छलहुँ. एखन चारि पाँच दिन‘क छुट्टी आओर बाँकी छल. मुदा हमरा बहुत लोक सबसँ भेँट गाँठ
करनाय छल आ ओहि पर सँ एतेक पैघ योजना. ओहि दिन हम भरि दिन व्यस्त छलहुँ. कनियाँ सँ
एकोबेर गप्प करबाक कोनो मौके नइँ भेटल.
राति मे साढ़े दस बजे जखन सब किओ खा पी केँ सुतबाक लेल
गेल, तखने हम अपन रुम आएल छलहुँ. सखुआक
बीस साल पुरान केवाड़‘क काठक बिलैया लगबैत काल जोर सँ आवाज भेल छल आ सुगंधा पाछु घुमि केँ देखने छलीह
आ पुनः अपन काज मे व्यस्त भ‘ गेल छलीह. हम केवाड़े लग ठाढ़ भ‘ देख‘ लागलहुँ जे दुनू टा धीआ पूता बगल
वाला चौकी पर दिन भरि खेल धूपि के थाकल बेसुध सुतल छल. बिजली‘क भोरे सँ कोनो अता पता नइँ छल. दीवाल‘क कोन मे काठ‘क खूँटी मे टाँगल लालटेन, सोडियम वेपर लाइटक आभास दिआबैत छल. दोसर पलँग पर दिन भरि बच्चा सब बिछओन केँ
धमगज्जर क‘ केँ राखने छल आ सुगंधा तकरे सरिआ
रहल छलीह. खिड़की खुजल छल, आ कोजगराक प्रातः काल‘क किछु इजोरिया खिड़की सँ सीधे-सीधी आ किछु खिड़की‘क पलड़ा सँ छनि छनि केँ घर मे घुसि रहल छल. मुझफ्फरपूर‘क कोनो पैघ कालेज सँ एम.एस.सी धरि पढल सुगंधा जखन गाम आबैत
छलीह त‘ ओ गामे‘क सन भ‘ जाइत छलीह. हुनकर यैह स्वभाव सँ हम अभीभूत छलहुँ. शहर‘क मेक-अप अलग आ गाम‘क मेक-अप अलग. पैघ पैघ आँखि आ ओहि मे फुरसत सँ लागएल गेल भरि आँखि काजर, चाकर कपार आ ओहि मे दुनू भौँह‘क बीचो बीच साटल अपन उपस्थितिक उद्घोषणा करैत लाल रँगक सामान्य
सँ पैघ टिकली, गाम एबा सँ कनिएँ पहिने ट्रीम काएल
तीन-स्टेप वाला सुगढ खुजल छिरिआएल केश-- जेना ग्रामीण आ शहरी भारत‘क विहँगम सँगम हो. हम एखन धरि केवाड़े ल‘ग ठाढ़ सुगंधा पर मँत्रमुग्ध भ‘ रहल छलहुँ. पुणे मे ओ धिये-पुता मे ओझड़ैल रहैत छलीह आ तेँ
हुनका साइते एहेन अवसर भेटैत छलैन्ह जतय ओ एहेन तरहेँ तैयार होएत छलीह. गाम मे बच्चा
सबकेँ देखनिहार कतेको लोक छल. तेँ आई किछु टाइम अपना उपर मे खर्च क‘ नेने छलीह. ओ आत्मविश्वाश‘क लेल मेक-अप केने छलीह मुदा हमरा होइत छल जे ई हमरे काएल
गेल छल. पुणे में हमरो कहाँ टाइम भेटैत अछि जे सुगँधा केँ एतेक निकटाता सँ देखी. बहुराष्ट्रीय
कम्पनी अपन कर्मचारी सँ “पत्नी केँ निहारबाक अधिकार” खारिज केने रहैत अछि. एक कोन
सँ लालटेन‘क प्रकाश आ दोसर कोन सँ इजोरिया घर केँ अद्भूत रुपेँ
प्रकाशित क‘ रहल छल. खिड़की सँ सटल साग‘क बाडी मे हरसिगाँर अपन चरम सीमा धरि फुलाएल छल. हवा‘क झोँका कखनहुँ कखनहुँ ओहि सुगंध केँ समेटि केँ खिड़कीक मरफत
घर मे आनैत छल. सुगंधा चादर केँ सरिआए, तकिया केँ नीक सँ लगा केँ पाछु देखलीह. हम एखन धरि मँत्रमुग्ध भेल ठाढे
छलहुँ. ओ किछु असहज भ‘ गेल छलीह. आठ साल सँ विवाहित भेलाक बादो अपने पुरुष सँ लजा गेल छलीह. हम
हुनकर लाज केँ भाँपि गेल छलहुँ. लाज केँ उचित सम्मान देबाक चाही. तेँ दू डेग आगू
बढ़ि पलँग ल‘ग पहुँचि सुगंधा‘क दुनू बाँहि पकरि आँखि मे देखि कहलिअन्हि, “सुगंधा! अहाँ बहुत सुंदर छी”. लाज आब चरमोत्कर्ष पर छल. “हमरा
जोर सँ नींद लागल अछि”, सुगंधा ई बात कहि बिछाओन पर पड़ि गेलीह.
तकनीकी
समस्या, समयाभाव, आ वर्तमान नौकरी'क आपाधापी मे लिखबाक लेल योजना नहि बना
पाबैत रही. आइ फेर सँ साहस केलहुँ. आशा अछि जे कनिएँ मुदा जे भी पाठक लोकनि
छथि हुनका ई कथा नीक लागतन्हि. जतय एहि कथा मे सेहो नवविवाहित'क मोह हम
नहि छोड़ि सकलहुँ ओतैये हम अपन कथाक गणीतीय सूत्र केँ छोड़ि रहल छी. कनि
रिस्क अछि मुदा देखल जाए ऊँट कोन कर'ट लैत अछि....
.... पद्मनाभ
हम सेहो लालटेन मिझा केँ से बिछओन पर आबि गेलहुँ. दुनू
लोकनि अपन अपन गेडुआ पर चिताँग पड़ल छलहुँ, किछु काल धरि बिल्कूल चुप. वातावरण शाँत आ जोर जोर सँ चलैत दुनू लोकनिक साँस.
हवाक एकटा आओर झोँक आएल आ हरसिँगार‘क महक पुरे घर मे पसैर गेल. क्षण भरि लेल हमरा भेल जे सुगंधा‘क नाम चरितर्थ भ‘ रहल अछि. दुनू लोकनि‘क मोन मे कतेक रास बात, मुदा अगुवाई करबाक लेल किओ नइँ तैयार. जिम्मा सुगंधा लेलथिन्ह. अपन बामा
केहुनि केँ गेडुआ मे रोपि, तरहत्थी मे माथ केँ टिकाकेँ हमरा देख‘ लागलथिन्ह. किछु काल धरि किछु नइँ फुरेलनि, मुदा तत्क्षणे हुनका दिन मे भेल गप्प याद आबि गेलैन. ओ
नहुएँ नहुएँ आवाज मे पुछए लागलथिन्ह, “आई किछु स्त्रीगण लोकनि आएल छलीह, हमरा किछु सुनए मे आएल, मुदा हम बात केँ टालि देलिए”.
“से की सुनए मे आएल?“
“सुनलहुँ जे अहाँ उत्तरबाड़ि वाला पोखैर‘क जीर्णोद्धार‘क जिम्मेदारी लेलहुँ?”
हँ! से अहाँ सत्ते सुनलहुँ. हम अहाँ सँ एहि बारे मे बात
कर‘ चाहैत छलहुँ, मुदा दिन भरि फुरसते नइँ भेटल”.
“कोनो बात नइँ, योजना बहुत नीक अछि, मुदा पुणे मे रहि केँ एतेक भारी काज अहाँ कोना क‘ सकैत छी”, सुगंधा जोर सँ अपन साँस छोड़ैत पुछलथिन्ह.
हमहुँ जवाब देलअनि, “कार्य सम्पादन‘क जिम्मेदारी सुबोध आ बिरोज नेने छथि. वैह सुबोध आ बिरोज, हमर बचपन‘क सँगी जिनका बारे में हम कतेको बेर गप्प कहने होएब. वैह
दुनू लोकनि जिनकर उन्नतिक चर्चा हम सदिखन करैत रहैत छी”
“आ दुनू लोकनि केँ हम फुरा देलियैन्ह जे एहि मेहनत‘क बदला मे कम सँ कम नौ-दस हजार टाका मासिक जरूर भेटि
जेतैन्ह” हम अपन बात खतम करैत कहलअन्हि.
“से सब त‘ ठीक छै, मुदा ओहि मे जे प्रारम्भिक खर्च
लागत तकर जिम्मेदारी के लेत?” सुगंधा आशँकित होएत पुछलथिन्ह.
हमरा यैह प्रश्न‘क आशँका छल, बात केँ हल्का करैत हम जवाब
देलिअनि, “सैह त‘, एकर जिम्मेदारी हम उठबे जा रहल छी”
“की मतलब?“, सुगंधा‘क आशँका बढ़ि रहल छलैन्ह. आँखि के
चारु दिस घुमा केँ अपन ध्यान हमरा पर केंद्रित के‘ देने छलीह.
“मतलब ई, जे ओहि मे छओ लाख टाका‘क खर्चा होयत तकर जिम्मेदारी हम लेब, एखन हमर बैँक सँ लोन‘क अहर्रता एखनहुँ धरि दस लाख‘क आओर बचल अछि”, हम कारपोरेटी उत्तर दैत कहलअन्हि.
सुगंधा उठि केँ बैस गेलीह. हुनका पछिला तीन सालक बात याद
आबए लागलनि. हुनका याद आबए लागलनि जे कोन कोन जोगार क‘ केँ फ्लैट‘क डाउन पेमेट हम केने छलहुँ. हुनका 25 लाख टाका‘क होम लोन आ ओकर ई.एम.आई याद आबए लागलैन्ह. हुनका याद आबए
लागलैन्ह जे कोना पछिला रीशेसन मे जखन कम्पनी सभ‘क परफोर्मेंश खराप भ‘ गेलाक बाद हमरा नौकरी सँ निकालि देल गेल छल तखन कोना दू लाख टाका‘क फिक्स्ड डिपोजीट तोड़बा केँ घर‘क किराया आ खर्चा चलल रहैन्ह. आब त‘ हमरा सब ल‘ग मे कोनो फिक्स्डो डिपोजीट नइँ छल. हम देखलिअनि जे सुगंधा‘क मोन मे भावना‘क बिर्रोह उठि रहल छलनि. हमरा कोना जवाब देतीह, कोन बात कहतीह आ कतेक बात कहती तकर आकलन नइँ क‘ पबि रहल छलीह. मोन तामसेँ घोर भ‘ गेल छलनि तैयो अपन भावना केँ काबु मे राखने छलीह.
कहल्थिन्ह, “बैँक यदि कर्जा देबाक लेल तैयारो अछि, त‘ एकर की मतलब, जे जतेक सँभव होमय ओतेक कर्जा ल‘ लेल जाए.” आवाज मे उद्विग्नता आओर तामस व्याप्त छल. मुदा
आवाज‘क तीव्रता पर एखन धरि नियँत्रण
छलनि. सुगँधा एखन धरि बैसल छलीह. हमरा बुते रहल नहि गेल. हमहुँ आब उठि के बैसि गेल
छलहुँ. हमरा आशँका छल जे तामस में सुगँधा चीकरे नहि लागैथ. अपन मुँह पर आँगुर ल‘ के इशारा केलिअनि, जे जोर सँ नइँ बजबाक लेल. अड़ोसी पड़ोसी तीव्र आवाज सँ जागि सकैत छल. सुगंधा
केँ एक सौ गप्प कहबाक छलनि मुदा तामस मे गला रुँधि गेल छलनि. कोशिश केलाक बादो ओ
अवाज‘क तीव्रता कम नइँ क‘ सकैत छलीह. ओ कोनो परिस्थिति में अपन आर्थिक स्थिति आओर
बेसी खराप नइँ कर‘ देब‘ चाहैत छलीह. एहि बात‘क फैसला काल्हि निश्चिँत सँ होएत से निआरि केँ ओ फेर सँ
पलँग पर दाहिना कर‘ट ल‘ केँ पड़ि गेलीह. हमहुँ ओतेक राति गेल कोनो बहस नइँ चाहैत
छलहुँ, अपितु हम हुनकर सामना एखन नइँ करे
चाहैत छलहुँ. हमहुँ बामा कर‘ट ल‘ पड़ि गेलहुँ. देखलहुँ ईजोरिया एखन
धरि घर मे ताका-झाँकी क‘ रहल छल. हरसिँगार‘क महक हम दुनू पति पत्नी‘क प्रणयलीला आ प्रलयलीला‘क बीच अपन उचित स्थान ताकि रहल छल.
(2)
समस्या मुँह बाबि केँ ठढ़ छल आ समाधान कोनो नइँ देखा पड़ि
रहल छल. हम राति भर बिछओन पर पड़ल छलहुँ. नींद गाएब छल. यदि सुगँधा डाँटि डपटि केँ
मामिला केँ एक निश्चित मोड़ द‘ देने रहितथि त‘ हम अपना दिस सँ निश्चिँत रहितहुँ. एतेक राति में एखन त‘ मात्र हम समस्या‘क समीक्षा क‘ सकैत छलहुँ. पड़ल पड़ल अपने बारे
में सोचए लागलहुँ. हमरा लागैत छल जे हम एक साकारत्मक सोच वाला, जमीन सँ जुड़ल, उदारवादी आ निर्भीक व्यक्तित्व वाला लोक छी. हमर जीवन‘क पहिल सत्रह साल गामे मे बीतल छल आ ओहि समय मे ई पोखैर हमर
गतिविधिक मुख्य केंद्र होइत छल. हमर योजना छल जे ओहि पोखैरक जीर्णोद्धार क‘ किछु व्यवसायिक काज करी जाहि सँ किछु समाजिक काज भ‘ जाए आ किछु अतिरिक्त पैसा‘क कमाई सेहो.
बिछाओन पर पड़ल हम दिन भरि‘क बात‘क मोने- मोन विवेचना करए लागलहुँ. एहि सब बात‘क शुरुआत आइ भोरे मे भेल छल जखन हम उत्तरबाड़ि कात वाला एहि
पोखैर दिस घुमए गेल छलहुँ. हम महाड़ पर पहुँचि के देखलहुँ जे पंद्रह साल बाद आइयो
सब किछु ओहने छल. पोखैरक महाड़ ओहिना. पूब आ दक्षिण दिस सँ अवस्थित
किछु लोकक कलमबाड़ी ओहिना. पोखैरक बीच मे लागल सखुआक खीयाएल जैठ ओहिना. आ ओहि पर
रहि रहि केँ बैसेत बौगला ओहिना. पश्चिम आ उत्तर‘क
कोन मे पसरल जलकुम्ही ओहिना. हमरा ओतय बीताएल अपन बचपन‘क गप्प याद आबए लागल. यैह
पोखैर छल जतय क्रिकेट, गुड्डी, कबड्डी आ पिल्लो ड्न्डा इत्यादि
खेल खेला के हम पैघ भेल छलहुँ. हमरा याद आबए लागल ओ पुरान दोस्त महीम आ हुनका
लोकनिक सँग बीताएल एक एक क्षण: पिल्लो डण्डाक दम पाड़नाय, गुड्डी उड्बैत काल सबहक पिहकारी आ क्रिकेट्क गेंद के पानि मे
सँ निकालि के आननाय. आर्थिक उदारीकरण आ ग्लोबलाइजेशन‘क दौर मिथिला केँ सबसँ बेसी नुकसान केलक. लोक सब रोजी-रोटी‘क लेल शहर चलि गेल, महाड़ परक दोकान बंद भ‘ गेल, पोखैर‘क उपयोग कम होमय लागल, ओकर पानि दुषित भ‘ गेल, जलकुम्ही पानि केँ क्रमशः छेकने
जा रहल छल. आब ओ पोखैर कम आ पटुआ पकबे वाला कोनो गढ़हा बेसी लागय लागल. ई सब देखि
हमरा बहुत दुःख होमय लागल.
देखलहुँ जे दुनू कात‘क कलमबाडीक
आमक गाछ सब बुढ़ा‘ गेल
छल. भोर‘क दस
बजल होयत. सूर्य‘क
तीव्र रौशनी कलमबाड़ी सँ छनि छनि केँ पोखैरक पानि मे पड़ैत छल, चारु कात एकदम एकांतता आ
नीरवता व्याप्त छल. कखनो कखनो पछबा हवा मे आमक पात‘क टक्कर सँ उत्पन्न भेल आवाज, बिन प्रयोजन प्रकृति‘क तिलिस्म रुप प्रस्तुत करैत
छल. देखलहुँ जे पूब-दक्षिण कोन वाला महाड पर लागल अनेरूआ केराक
गाछ‘क मात्र एकटा पात बिऐन सन डोलैत छल. ओह! तुरंते याद आबि गेल
जे बिरोज एहेन तरहक घटना‘क बारे मे कहैत छलाह जे ओहि
केराक गाछ मे भूत पैसल छै. जीवन विभिन्न रुप मे एतुका वातावरण मे उपस्थित रहैत छल. एखन पंद्रहो साल नइँ बीतल
होयत. मुदा आय वैह पोखैरक महाड़ परती परांत भेल पड़ल छल. मनुखक कोनो आवरजाह नइँ, वातावरण बिल्कूल शाँत आ
अवसाद सँ भरल.
हम क्षुब्ध भेल ठाढ़ छलहुँ. पुरान बात सब एना याद आबए
लागल छल जेना लागैत छल जे कोनो पुरान सँगी हमरा, कतओ, कोनो कोन सँ, सोर पाड़ि रहल छथि. नीरवता मे अद्भूत
सजीवता व्याप्त छल. पोखैरक महकल हवा मे हमरा जीवनक सँगीत सुना पड़ि रहल छल. हमर भ‘क्क तखने टुटल जखन सुबोध आ बीरोज हमरा ताकैत ताकैत पोखैर
दिस आबि हमरा वास्तव मे चीकरे लागल.
ओ दुनू लोकनि हमर बचपन‘क सँगी छलाह आ परिवारिक आर्थिक स्थितिक कारणेँ ओ दुनू लोकनि
मैट्रिक‘क आगू नइँ पढ़ि सकलाह. मुदा समयांतर
में अपन रोजी-रोटी‘क व्यवस्था नीक सँ केने छलैथ. आब
मिथिला मे सेहो सड़क सब बनि गेल छल आ ओ दुनू लोकनि एकर सबसँ बेसी फायदा उठेलन्हि.
अपन मेहनतक बुता पर तरकारी आ मोबाइल फोनक व्यवसाय सँ अपन स्थिति बढियाँ केने छलाह.
हमरा घर‘क आर्थिक स्थिति ओहेन खराप नहि छल
हम शहर जा केँ बी.एस.सी. आ ओकर बात एम.बी.ए‘क पढाई पढने छलहुँ.
हमर अंतिम इच्छा छल जे कोनो तरहेँ सुगँधा केँ मना लेल
जाए. नीँद एखनहुँ धरि गाएब छल. ध्यान बिल्कूल दिन में भेल घटना क्रम में लागल छल.
हमर आ सुबोध-बिरोज, तीनोँ लोकनिक आर्थिक-समाजिक स्थिति
अलग अलग छल, मुदा विचार एके तरहक. हम तीनु
लोकनि बच्चे सँ निर्भीक छलहुँ आ जोखिम वला काज कर‘ सँ डरैत नहि छलहुँ. तीनू लोकनिक एक ठाम एलाक बाद केवल
पुरान गप्प सभ‘क होमय लागल. हम तीनू लोकनि एक्के
मत में छलहुँ जे आब ओ पुरान समय कहियो नइँ वापस भ‘ सकैत अछि. हमर एम.बी.ए‘क शिक्षा हमरा प्रेरणा दैत छल जे प्रत्येक जगह अवसर ताकल
जाए. हम सोचए पर मजबूर छलहुँ कि, जे मिथिला जे पान आ मखान‘क लेल जानल जाइत छल सँ आई माछ निपत्ता भ‘ गेल छल. किएक माछ‘क हाट मे आँध्रप्रदेश‘क माछ‘क बोलबाला छल? लोक थर्माकोल‘क डब्बा मे बर्फ मे राखल आँध्रा‘क माछ सँ काज किएक चलबैत छथि? किएक स्थानीय माछ भेटैत नइँ छल आ यदि भेटतो छल त‘ एतेक महग किएक? हमरा व्यवसायिक दृष्टिएँ एकटा अवसर बुझा रहल छल. एकटा पोखैर मरल पड़ल छल आ गाम‘क लोक आंध्रप्रदेश‘क माछ खाइत छल.
मोन मे आएल योजना हम सुबोध आ बीरोज केँ बुझाबए लागल
छलहुँ. हमर योजना, ओहि पोखैर मे किछु टाका निवेश क‘ के ओकरा जीर्णोपराँत ओहि मे माछ पोसि के बाजार मे माछ
बेचैक छल. पोखैरक महाड़ पर तीन चारि टा कटघर बना केँ ओहि मे एकटा चाह-पान, एकटा दबाई‘क दोकान, आ किछु दैनिक जरूरीक समान बेचबाक
योजना सेहो छल. हम अपन योजना चाव सँ सुना रहल छलहुँ आ सुबोध आ बीरोज बच्चा जकाँ
बिना कोनो प्रतिरोध‘क सब गप्प सुनि रहल छलाह. हलाँकि किछुए दिन पहिने हम बैँक सँ कर्जल‘ केँ एकटा फ्लैट बुक करौने छलहुँ. मुदा अपन दरमाहा‘क आधार पर हमरा बुझल छल जे दस लाख टाका एखनहुँ लोन भेटि
सकैत अछि. तेँ पोखैर में निवेश करबाक लेल निर्भीक छलहुँ. योजना‘क मुताबिक पुरा पैसा हमरे निवेश केनाय छल. सुबोध आ बीरोज‘क केवल मेहनतक निवेश‘क योजना छल. अंत मे माछक बिक्री मौजूदा दोकाने‘क मार्फत सँ करनाय छलैन. सब किछु जोड़ि जारि के छओ लाख टाकाक
निवेश‘क जरूरी छल. योजनाक मुताबिक पाँच
साल धरि सुबोध आ विरोज केँ प्रत्येक माहीना बारह हजार‘क रकम हमरा वापस करनाय छलैन्ह. हम तीनू लोकनि जोड़ि जाड़ि के
निर्णय पर आएल छलहुँ जे कम सँ कम 30 हजार‘क माछ महीना में जरूर बीका जाएत. विवाह दानक मौका पर किछु बेसीए. पोखैरक जे
असली मालिक छलाह ओ पोखैर‘क भविष्य ल‘ केँ परेशान छलाह. हुनका गढ़हा में
परिवर्तन भ‘ गेल एकटा पोखैर केँ की काएल जाए
तकर कोनो तरकीब नहि सुझा रहल छलनि. एहेन परिस्थिति में हुनका चारि टा दोकान‘क किराया भेटबाक योजना छलनि.
बगल वाला बाड़ी‘क पुरनका आम‘क गाछ पर सँ टिहटिहिया जोर सँ आवाज
देलक. हमर तँद्रा तखने भँग भेल छल. अन्यथा हम दिनका गतिविधि‘क सोच में ओझड़ा गेल छलहुँ. अंदाज केलहुँ जे राति‘क लगभग तेसर पहर भ‘ गेल छल. हम एखनहुँ धरि सुतल नहि छलहुँ. मोने मोन अपन विवेचना‘क उपसँहार ताकए लागलहुँ. योजना मे कतओ असफलता‘क कोनो गुँजाइश नइँ
देखा पड़ि रहल छल. फेर सँ सोचए लागलहुँ-- हमर
त‘ सब टा जमा काएल टाका फ्लैट बुक
करेबा में चलि गेल छल आ उपर सँ पचीस लाख टाका‘क बैंक कर्ज. आर्थिक दृष्टि सँ ई एकटा धृष्ट आ साहसिक
शुरुआत छल मुदा अपन मातृभूमि‘क लेल किछु करबाक लेल एक सँतुष्टि अवश्ये छल. आ आर्थिक रुपेँ ई कोनो खराप सौदा
नइँ लागि रहल छल, पाँच साल में मूलधन वापस आ उपर सँ
ओतबी मुनाफा. समाज मे प्रसिद्धि आ भविष्य मे बेसी आर्थिक लाभक सँभावना. हम उत्साहे
ओत-प्रोत भेल छलहुँ.
एक दिस हम अपन साहस, सँतुष्टि आ उत्साहक सामंजस्य मे लागल छलहुँ, मुदा दोसर दिस सुबोध आ बीरोज मे केवल उत्साह छलैन्ह. हुनका
लोकनिक निवेश केवल मेहनत‘क रुप मे छलैन्ह जाहि मे कोनो जोखिम नइँ. आ कम सँ कम नओ-दस हजार टाका‘क मासिक जोगार. ई पहिल बेर भेल छल जखन किओ एम.बी.ए. पढल लोक
अपन पढाई‘क उपयोग अपन मिथिलाक गाम मे क‘ रहल छल.
सुबोध आ बीरोज‘क उत्साह‘क कोनो ठेकान नइँ रहि गेल छलैन्ह.
सबसँ पहिने ओ दुनू लोकनि पोखैर‘क वास्तविक मालिक लग गेलाह. पैसा-कौड़ी‘क आभाव मे ओ पोखैर‘क जीर्णोद्धार करबाक कहियो नइँ सोचि रहल छलाह. मुदा आइ एहेन बात सुनि हुनको
उत्साह‘क सेहो कोनो ठेकान नइँ रहि गेल
छलनि. बिना कोनो मेहनत आ निवेशक हुनका चारि पाँच टा दोकान‘क किराया‘क जोगार हुनका लेल बहुत प्रोत्साहक छल.
दिन मे नहुँए नहुँए ई गप्प गाम मे पसरय लागल. पहिने बात पुरुष सब ल‘ग आ ओकर बाद स्त्रीगण लोकनि ल‘ग. एम.बी.ए‘क पढाई में हम एहेन तरह‘क हम कतेको केस-स्टडी केने छलहुँ मुदा ई पुरा योजना गाम‘क लोक लेल अजगुत छल, एहेन तरहक बात पहिने कहियो नइँ भेल छल. सब केँ उत्सुकता छल जे बेसी सँ बेसी
जानकारी जुटाएल जाए. तीन तरहक प्रतिक्रिया आएल छल. किछु लोक एहेन छल जे हमर मेधा आ
लगन मे विश्वाश करैत छल आ एहि योजना मे सफलता देखि रहल छल, मुदा किछु लोक केँ ई महज एक डीँग लागि रहल छलनि, आ बाँकी लोक मूक दर्शक बनि केवल परिणाम‘क बाट ताकि रहल छल जे एम.बी.ए. पढलाक कोनो लाभ होएत छै आकि नइँ.
प्रत्येक मानसिकता वाला लोक मे सामान रुपेँ उत्सुकता छल. खोज-बीन करैत करैत किछु स्त्रीगण
आइ एहि बातक जानकारी लेल सुगंधा ल‘ग आएल छलीह. मुदा सुगँधा एहि बात सँ बिल्कूल फराक अपन छुट्टी केँ आओर नीक
बनेबाक लेल प्रयासरत छलीह. कारपोरेट जगत मे काज करए वाला लोक छुट्टी केँ कोनो
धार्मिक अनुष्ठान सँ कम नहि बुझैत छैक. सुगँधा एहि अनुष्ठान मे कोनो खोट नइँ चाहैत
छलीह.
(3)
हम बिछाओन पर पड़ल राति भरि कच्छ-मच्छ करिते रहि गेल
छलहुँ. राति भरि सुगंधा सँ बात नइँ भेल छल. हमरा इहो बुझल छल जे जाबए धरि सुगंधा
मुँह नइँ खोलतीह ताबय धरि कोनो बात बने वाला नइँ. हम चाहैत छलहुँ जे हमरा जतेक मोन
मे आबए सुगंधा ओतेक बात-कथा कहि दैथि मुदा ओकर बाद शाँत भ; जाइथ. ओकर बाद निश्चिंत रुपेँ हम अपन योजना केँ अँजाम देब.
उम्हर सुगंधा एहि पुरा मामिला पर नीक सँ बहस करय चाहैत छलीह. हुनकर अपेक्षा छलैन्ह
जे हम हुनकर चिंता केँ उचित महत्व आ पर्याप्त समय दीअनि. छओ लाख टाका‘क बिना कोनो प्रयोजन‘क कर्ज आ ओहो कोनो समाजिक काज पर हुनका मात्र एकटा बेवकूफी लागैत छलनि. हुनका
इहो बुझल छलनि जे हम हाजिर जवाबी व्यक्ति छलहुँ. तेँ हुनकर मोन छलैन्ह जे एहेन तरकीब अपनाएल जाए
जाहि सँ केवल हुनकरे गप्प केँ प्रमुखता भेटनि. हुनका हिसाब सँ हम एखन गलती केने
छलहुँ, तेँ एखन हमर कोनो तर्कसँगत आ
न्यायसँगत बात बेमानी छल. उम्हर हमहुँ स्थिति सँ निपटबाक लेल फाँड़ि बान्हि केँ
तैयार छलहुँ. हमरा अपन एम.बी.ए.‘क डीग्री आ अपन वाक्पटुता पर पूर्ण विश्वास छल. हम एम.बी.ए. में पढने छलहुँ जे
निवेशक केँ कोनो नव उद्यम मे मनोवैज्ञानिक रुपेँ कोना तैयार काएल जाए. भोरे भोर
सुगंधा हमरा अपन पत्नी कम आ उद्यम
पूँजीवादी (वेंचर कैपिटलिस्ट) बेसी लागैत छलीह.
स्त्रीक हठधर्मिता आ पुरुष'क वाक्पटुता लेल मँच तैयार छल. समय
छल भोरका चाह पीबाक एकाँत काल जे निर्बाध रुपेँ पछिला आठ साल सँ चलि आबि रहल छल.
जहिना सुगंधा चाह ल‘ केँ एलीह, हम शुरु भ‘ गेलहुँ, “हम राति भरि सोचैत छलहुँ जे अहाँके कोना बुझएल जाए”. हम
पोखैर मे कर्जा ल‘ केँ निवेश‘क फैसला केवल आवेग मे नइँ नेने छी. हमरा पुरा योजना अछि. इ
कोनो समाजिक काज लेल कर्ज नइँ अपितु अतिरिक्त कमाई‘क एकटा जोगाड थीक. कनिए सोचिऔक जे पाँच साल बाद मे हमर
कर्जे टा नइँ चुकता भ‘ जाएत मुदा पाँच लाख टाका‘क अतिरिक्त कमाई. एकर बाद हम दोसर पोखैर मे निवेश करब.”
“त‘ अहाँक योजना मात्र पाँचे बर्ष धरि नइँ अछि. अहाँ के कनियोँ खयाल नइँ अछि जे
घर मे दू टा धिया-पुता‘क भविष्य की होएत. एखन धरि त‘ एके टा बच्चा स्कूल जा रहल अछि, तैयोँ अहाँक आर्थिक स्थिति खराप रहैत अछि, आ यदि दोसरो बच्चा स्कूल‘क लेल भ‘ जाएत तखन की होयत?“ एक्के दमे सुगंधा बहुत किछु कहि देने छलीह.
हमहुँ हुनका बीचे मे बात काटैत कहलएन्हि, “से की हमर दरमाहा एतबी रहतैक. हम बहुराष्ट्रीय कम्पनी मे
काज करैत छी. एतय साल मे दू बेर दरमाह बढैत अछि. जाबय धरि दोसर बच्चा स्कूल‘क लेल तैयार होयत ताबय मे हमर दरमाहा एखुनका कम सँ कम डेढ़हा
भ‘ जाएत”.
“पानि मे माछ अछि आ नौ कुटीक बखरा. पहिने दरमाहा बढे त‘ दिऔक”. सुगंधा हमरा बीचे मे टोकैत कहल्थिन्ह.
हम दुनू लोकनि मे सँ किओ एखन धरि चाह‘क एकोटा चुस्की नइँ नेने छलहुँ. हम तर्क‘क द्वारा अपन बात सिद्ध कर‘ चाहैत छलहुँ, आ सुगंधा अपना लेल किछु एहेन बात जमा क‘ के राखने छलीह जाहि पर कोनो तर्क काज नइँ क‘ सकैत छल. हम ध्यान दिआबैत कहलिअन्हि, “चाह सरा‘ रहल अछि”. फेर दुनू लोकनि चाहक चुस्की लेब‘ लागलहुँ. ओहि क्रम मे हम अपन पुरा योजना हुनका विस्तृत
रुपेँ बुझेबाक प्रयास केलहुँ जे आब दुनिया बदैल रहल अछि आ केवल दरमाहा टा सँ किओ
नीक जीवन-यापन नइँ क‘ सकैत अछि. हम हुनका बुझेबाक प्रयास केलअन्हि जे समस्या केवल पहिल पोखैर टा मे
अछि आ अगिला पंद्रह साल मे पुरा मिथिला‘क सुखाएल पड़ल सब टा पोखैर केँ एक छत्रछाया मे आनि केँ कारापोरेट‘क तरहेँ विकसित करब. माछ‘क व्यापार अभूतपूर्व फायदा देत. हम कहलिअन्हि जे एहेन तरह‘क निवेश सँ आई सँ पंद्रह साल बाद मे पोखैर‘क व्यापार सँ ओ हम एतेक पैसा कमाबे लागब जे एखुनका दरमाहा
सँ दस गुना बेसी होएत”.
सुगंधा चाह खतम हेबा धरि चुप चाप सुनि रहल छलीह. ओ त‘ पहिने सँ निआरि केँ आएल छलीह जे हमर कोनो तर्क नइँ मानतीह.
तेँ हमरा जवाब देलथिन्ह, “ अहाँक पुरा योजना एहि बात पर निर्भर करैत अछि जे सुबोध आ बिरोज मेहनत क‘ केँ तीस हजार रुपैया मासिक कमेताह आ तखने अपना अठारह हजार राखि
केँ अहाँ के बारह हजार टाका‘क मासिक पठेताह. मानि लिअ, जे ओ लोकनि मेहनत नइँ कर‘ चाहैथ, तखन? मानि लिअ जे बाजार मे माछ नइँ बीक‘ तखन? मानि लिअ दुनू लोकनि अहाँ सँ बेमानी क‘ लैथ तखन?”
हम सुबोध आ बिरोज केँ बच्चे सँ देखने छलहुँ हमरा ओहि
दुनू लोकनि पर पूर्ण विश्वाश छल. हमरा लागि रहल छल जे सुगंधा केवल अपन बात
प्रमाणित करबाक लेल ई सब कहि रहल छथि. जखन हमर तर्क सब फेल होमय लागल आ सुगंधा
बुझबाक कनियो प्रयासनइँ क‘ रहल छलीह त‘ हमरो तामस उठि गेल. हम कहलिअन्हि, “अहाँ त‘ बहुत कमे गप्प कहलहुँ. अहाँ त कहबे नइँ केलहुँ जे मानि लिअ गाम मे बाढि आबि
जाए आ सब किछु बहि जाए तखन? मानि लिअ भूकम्प आबि जाए आ सब किछु उल्टा पुल्टा भ‘ जाए तखन? आ एतबी टा किएक आ मानि लिअ हमर एक्सिडेंट भ‘ जाए तखन?”.
सुगंधा चुप छलीह. हम आगि केँ छौर सँ पोति देने रहियैक, मुदा ओकर नीचा में सुलगि रहल आगि केँ नइँ रोकि सकल छलहुँ. कनि
देर बाद हम फेर सँ कहलिअन्हि, “बात मे ओझरी हमरो लगबे आबैत अछि. देखु हम एम.बी.ए‘क पढाई केने छी. हमरा एहने एहने योजना पर काज क‘ केँ टाका कमेबाक लेल सीखाएल गेल अछि”.
“किएक? महीना‘क अंत मे दरमाहाक चेक अहाँ के नइँ
लागैत अछि? अहीँ कहैत छी ने जे दू-तीन साल मे
अहाँक दरमाहा डेढगुना भ‘ जाएत. तखन अतिरिक्त कमाई के कोन काज?”
“अतिरिक्त कमाई के कोन काज मतलब? इमानदारी आ मेहनत सँ कमाएल गेल पैसा मे कोन खरापी? अहाँ मूर्ख सन बात किएक क‘ रहल छी?”
सुगंधा केँ पहिने सँ लागैत छलैन्ह जे हम हुनकर बात केँ
महत्व नइँ द‘ रहल छलिअन्हि. एहि बेर अपना बारे मे
“मूर्ख” शब्द सुनि हुनका तामस लेस देलकन्हि. हुनका सँ रहय नइँ गेलैन्ह. हुनका आँखि
मे नोर चलि एलैन्ह. कानिते कानिते ओ एक्के दम मे बाजए लागलीह, “एतय हमर गप्प त‘ किओ सुननिहार नइँ. हम की अपना लेल कोनो गप्प कहि रहल छी. कोनो गहना जेवर
माँगि रहल छी आ कि अपन नैहरा लेल किछु माँगि रहल छी. हम चाहैत छी जे घर मे खुशहाली
बनल रहय त‘ कोन खराप. तीनीए साल पहिने रिशेसन
मे हिनका नौकरी सँ निकालि देल गेल रहैन्ह. तखन तीन-चारि महीना धरि कोन धरानी काज
चलल छल. सुबोध आ बिरोज तखन किएक नइँ आएल छलाह? घर‘क खुशहाली हिनका नीक नइँ लागैत छन्हि त‘ ठीक छै. आब त‘ कोनो फिक्स्डो डीपोजिट नइँ छै जे
तोड़बा केँ घर‘क खर्चा चलत. आ एहि परिस्थिति मे
यदि हिनका अगिया बैताल बनि बैँक सँ कर्ज ल‘ केँ पोखैर‘क उद्धार करनाय छैन्ह त‘ करथु. हमरा कोन?.” मोन मे हुनका भावना‘क बिर्रोह उठल छलैन्ह. हुनका शब्द कम पड़ि रहल छलैन्ह. भावना अपन रास्ता अपने
बना लैत छै. सुगंधा‘क भावना नोर बाटे निकलि रहल छल. ओ प्रत्येक बात कहितो काल कानि रहल छलीह आ बात
खतम भेलाक बादो.
फेर कनि काल लेल हम दुनू लोकनि चुप रहलहुँ. सुगंधा नीक
सँ बसाएल घर-घृहस्थी केँ अस्त-व्यस्त करय नइँ चाहैत छलीह. पोखैर‘क जीर्णोद्धार मे निवेश करबा मे रिस्क‘क आशँका मे किछु सत्य अवश्ये छल. हम ओहि रिस्क‘क आकलन करबा मे दक्ष छलहुँ. यैह बात सब हमरा एम.बी.ए. मे
सीखाएल गेल छल. मुदा सुगंधा ई बात नइँ बुझि सकैत छलीह जे रिस्क कतेक पैघ आछि.
रिस्क रहितोँ हमरा कोनो तरह‘क असफलता‘क अशँका नइँ छल. तेसर गप्प जे हम
अपन बचपन गामे मे बीतौने रही. हमरा गाम सँ अजीब सन अपनत्व आ लगाव छल. अपनत्व आ
लगाव रिस्क‘क सम्भावना केँ झाँपने छल. सुगंधा
शहर मे रहि केँ पैघ भेल छलीह. गाम-घर‘क बात केवल सुनने टा छलीह. गामक जिनगी केँ कहियो जीने नइँ छलीह. तेँ रिस्क
फाँड़ बान्हि केँ हुनकर आगू मे ठाढ छल. एकर असर एहेन भेल जे हमरा लागि रहल छल जे
सुगंधा हमर गप्प बुझबाक प्रयासे नइँ क‘ रहल छथि. हमर बात सत्य छल आ सुगंधा‘क अशँका सेहो जाएज छल. मुदा दुनू लोकनिक विचार मे कोनो सामंजस्य नइँ.
स्त्रीक नोर सदिखन ममता, करुणा, आ कि डरे टा मे नइँ बहैत छै, ओ कखनहुँ कखनहुँ आक्रमणकारी सेहो होएत छैक. सुगंधा‘क नोर आक्रमक छल आ हमर तर्क रक्षात्मक. आक्रमक नोर आ
रक्षात्मक तर्क में आक्रमक शक्ति‘क हावी भ‘ गेल आ जेना सदिखन होएत आएल अछि
स्त्री‘क नोर एक बेर फेर सँ एकटा विजय केँ
पँजीकृत केलक आ हम चुप रहबाक निर्णय ल‘ लेलहुँ, हमरा लेल कोनो दोसरो चारा नहि छल.
स्थिति केँ समान्य करबाक लेल हम दलान दिस चलि गेलहुँ. असगरे
बैसल बहुत किछु सोचय लागलहुँ. पढाई लिखाई केलाक बाद जीवन मे निश्चिँत भेलाक बाद हमर
मोन छल जे किछु समाजिक काज काएल जाए जाहि सँ हमरा समाज मे स्थान भेटय. पोखैर‘क जीर्णोद्धार सँ हमरा समाज मे उच्च स्थाने नइँ भेटए वाला छल अपितु ओहि सँ
आर्थिक लाभ सेहो छल. मुदा समाज मे एहेन स्थानकेँ सुगंधा बुझि नइँ सकैत छलीह. मोन
मारि केँ हम निर्णय लेलहुँ जे एहि बात केँ छोडि देब. आ दोसर गप्प जे विवाहित जीवन मे
लोक केँ किछु ने किछु समझौता कर‘ पड़ैत छै. हमरा लेल यैह सही. हम निर्णय ल‘ लेलहुँ जे एहि योजना केँ छोड़ि पुणे मे किछु आओर काएल जाए.
आब मात्र तीने दिनक छुट्टी बचल छल. सुगंधा भयँकर रुपेँ तमसाएल छलीह. हुनका अपन अंतिम
निर्णय हम एखन धरि नइँ सुनेने छलहुँ.
हम बचल छुट्टी केँ खराप होमय नइँ देब‘ चाहैत छलहुँ. हम फेर सँ आँगन गेलहुँ. देखलहुँ जे सुगंधा घर
मे एखन धरि बैसल कोनो पत्रिका‘क पन्ना उलटि-पलटि रहल छलीह. हुनकर आँखि कतहु आओर छलनि आ ध्यान कतहुँ आओर. गाल
पर पोछल नोर‘क चिह्न हमरा एखन धरि देखा पड़ि रहल
छल. हम ल‘ग मे पहुँचि कहलिअन्हि, “सुनू ! हम निर्णय लेलहुँ जे एहि योजना केँ हम छोड़ि देब.
अहाँ सत्ते कहैत छी. होम-लोन लेबाक बाद हमर एहेन आर्थिक स्थिति नइँ अछि जाहि मे
कोनो जोखिम लेल जाए. तखन देखु जे बैँकक कर्जा सधा के ओकर बाद किछु सोचब”.
सुगंधा केँ हमर गप्प पर विश्वाश नइँ भ‘ रहल छलैन्ह. अपन पैघ पैघ आँखि सँ हमरा अनवरत देखने जा रहल
छलीह, बिना किछु बाजने. हम आओर ल‘ग आबिकेँ हुनकर कन्हा पर हाथ राखि कहलिअन्हि, “सत्ते, हम एहि योजना केँ छोड़ि रहल छी.”
नइँ जानि किएक हम देखलहुँ जे सुगंधा‘क आँखि जे बिना गप्प केने बहुत बात कहि दैत छल, एखन भावनाशुन्य छल. ओ जैह चाहैत छलीह वैह भेल छल, मुदा तैयो हमर बात सुनिकेँ हुनका कोनो खुशी नइँ भेल छलैन्ह, अपितु किछु कालक बाद हम देखलिअन्हि जे सुगंधा मुरझाएल सन लागि
रहल छलीह.
(4)
हमरा ल‘ग मे आब एकटा समस्या छल जे गाम‘क लोक केँ की कहल जाए आ कोना कहल जाए. बात‘क सामंजस्य केवल हमरा दूए लोकनि टा मे भेल छल. मुदा सुबोध आ
बिरोज एहि गप्प‘क प्रचार प्रसार पुरे गाम मे क‘ देने छलाह. आब बात पुरुष सब सँ बेसी स्त्रीगण मे पसैर गेल छल.
गाम‘क लोक जे हमर पढाई लिखाई सँ
प्रभावित छलाह ओ लोकनि किछु बेसीए आशान्वित छलाह. जे लोक मे इर्ष्या द्वेष कनिए
बेसीए छल ओ लोकनि आशँकित छलाह. आब पोखैर‘क योजना खत्म भ‘ गेल छल. हमर विचार छल जे सुबोध आ बिरोज केँ जल्दी-सँ-जल्दी कहि देल जाए ताकि
बात आओर बेसी नइँ पसरय. हम विचार केलहुँ जे कहि देल जाए जे बैँक कर्जा देबा सँ मना
क‘ देलक. हम सुबोध‘क घर दिस विदा भेलहुँ. इम्हर स्त्रीगण सब मानू हमरे जेबाक
बाट ताकैत छलीह. हम देखलहुँ जे हुनका लोकनिक एकटा खेप हमर आँगन दिस चलि गेलीह.
बिरोज सुबोध‘क घरे पर छलाह. हमरा देखते बजलाह, “ मीता हम अहीँ के घर दिस आबि रहल छलहुँ. देखू ने अहाँक योजना पुरे गाम मे तहलका
मचौने अछि. इक्का दुक्का लोक केँ छोडि सब किओ मदद करबाक लेल तैयार अछि”.
हम बात केँ बेसी घसए नइँ चाहैत छलहुँ. हम तुरंते
कहलिअन्हि, “से त‘ हम बुझते रही जे ई योजना सबकेँ नीक लागतैन्ह. मुदा कनिएँ
काल पहिने हम पुणे मे बैँक‘क मैनेजर केँ फोन केलिअन्हि. ओ कहैत छलाह जे हम कनिए दिन पहिने होम कर्ज नेने
छलहुँ, तेँ एखन तीन-चारि वर्ष धरि कोनो
कर्ज नइँ भेट सकैत अछि. भाय! हम लाज सँ गड़ल जा रहल छी. किछु नइँ फुरा रहल अछि जे
हम की करी. हमरा उपर मे पहिने सँ पचीस लाख‘क कर्जा अछि. हम एहि योजना मे आब भाग नइँ ल‘ सकब”.
सब किओ सटकदम भ‘ गेल. हम एहेन बात कहि देने छलिअन्हि जकर कोनो काट नइँ छल. हुनका लोकनिक लेल
कोनो जवाब नइँ छलन्हि. बिरोज नीचा मे बैसल छलाह. उठि केँ हमरा कहलथिन्ह, “भाय आब त‘ हम ई अपना तीनूँ सँगी‘क प्रतिष्ठा‘क गप्प भ‘ गेल अछि. कोनो प्रयास करिऔक ने. हमहुँ लोकनि प्रयास करब
जैह जुडत वैह ल‘ केँ मदद करब. किछु कर्ज हमहुँ ल‘ सकैत छी”.
हम जोर दैत कहलिअन्हि, “नइँ मीता, आब हमरा बुतय सम्भव नइँ अछि. हम माफी माँगय चाहैत छी”. एकर बाद हम अपन आँगन
दिस विदा भ‘ गेलहुँ. ओ दुनू लोकनि हमरा उपर मे
दवाब बनेबाक प्रयस नइँ केल्थिन्ह.
हम अपन अँगना आबि गेल छलहुँ. हमरा आँगन मे एखन धरि
स्त्रीगण‘क धमा-चौकरी मचल छल. घर मे हमरा
आबैत देखि ओ सब लोकनि बारी बारी सँ ओतय सँ पड़ाय लागलीह. किछु कालक बाद हमरा सुगंधा
कहलैथ जे गाम‘क किछु लोक कोना पोखैर‘क परियोजना‘क मजाक उड़बैत छल जे एहेन योजना केवल ख्याली पोलाव थीक आ वास्तविकता मे एहेन
बड़का समाजिक काज केनाय शैलेष‘क बुता‘क बात नइँ. एकटा बात छल जे सब किओ
एकरा समाजिक काज‘क रुप मे लैत छल. किओ एहि बात पर
ध्यान नइँ दैत छल जे एहि मे आर्थिक लाभ‘क नाम पर हमर स्वार्थ से नुकएल छल. हम सुगंधा केँ कहि देलिअन्हि, “हम एखने सुबोध आ बिरोजसँ भेँट क‘ के आबि रहल छी. हम हुनका लोकनि केँ अपन स्थिति सँ अवगत करा
देलिअन्हि. एखन अपन पल्ला छोड़ा लेलहुँ आ दुए दिन मे अपना लोकनि पुणे चलि जाएब. तखन हिनका लोकनिक हास परिहास
सुनबाक मौके नइँ भेटत”.
हमर बात सुनि सुगंधा फेर सँ चुप भ‘ गेलीह. स्त्रिगण‘क बात सँ, हम देखलहुँ, जे सुगँधा पहिने सँ आहत छलीह. हुनका एहि बात‘क आनि लागल छलन्हि हुनकर पति‘क एतबु हैसियत नइँ अछि जे छओ लाख टाका खर्च क‘ सकैछ. चारु दिस सँ ओ सुनि केँ पाकि गेल छलीह. आ दोसर गप्प
जे पुरा मामिला सुगंधा‘क हस्तक्षेपे सँ खराप भेल छल तेँ ओ आब हमरो सहयोग‘क अपेक्षा नइँ क‘ सकैत छलीह. हमर स्वाभिमान से जागि गेल छल. गप्प केँ अनठेबे मे भलाई छल.
हम त‘ सबसँ पल्ला झाड़ि नेने छलहुँ. मुदा सुबोध आ बिरोज एखन धरि किछु निर्णय नइँ
नेने छलाह. ई योजना त‘ हुनको सभ‘क प्रतिष्ठा‘क बात छल. हमरा त‘ गाम मे नइँ रहबाक छल मुदा ओ दुनू लोकनि केँ ते प्रत्येक प्रतिहास केँ अपने
झेलनाय छलैन्ह. आब ई गप्प हुनका लोकनिक लेल आनि‘क बात भ‘ गेल छल. दुनू लोकनि विचार विमर्श केलाह जे योजना‘क कार्यान्व्यन अवश्ये होएत, अपन वर्तमान बिजिनेस मे सँ किछु पैसा निकालि केँ ओ ओहि मे
लगेताह. किछु पैसा महाजन सँ कर्ज लेताह आ बाँकी किछु चंदा लगा के जमा करताह. ओ
दुनू लोकनि अपन अपन पुरान दोस्त महीम ल‘ग गेलाह. सबकेँ दुनू लोकनिक कर्मठता पर विश्वाश छलैन्ह. टाका देबाक लेल लोक सब
तैयार होएत गेल.
फेर सँ साँझ भ‘ गेल आ एकटा बहुते गतिविधि वाला दिन बीति गेल. हमहुँ सुति गेलहुँ. आब हमरा गाम‘क चिंता नइँ अपितु पुणे‘क चिंता भ‘ रहल छल. राति भरि अधकचाएले नींद आएल. मुदा हम देखैत रहलहुँ जे हमर बगल मे
सुतल सुगँधा राति भरि कच्छ-मच्छ करैत रहलीह. हम अपना आप केँ बुझा सुझा केँ लगभग
निश्चिँत छलहुँ, मुदा भोरे भोर सुगंधा अपन सब तामस
हमरा उपर मे उतारि केँ एखन राति मे असहज भ‘ रहल छलीह. हमर चुप्पी आ बिना शर्त हारि मानि गेनाय हुनकर मोन केँ उद्विग्न
केने रहैन्ह. अपन तनाव केँ दूर करबाक बदला मे ओ तनाव‘क बीच मे फँसि गेल छलीह. कोनो तनाव भेला पर अक्सरहाँ हमरा
उपर झगड़ा क‘ केँ ओ अपन मोन शाँत करैत छलीह.
मुदा आई हुनका इहो सम्भव नइँ छलैन्ह. ओ कानियोँ नइँ सकैत छलीह किएक त‘ कानिए केँ ओ एहेन स्थिति मे आएल छलीह. ओ हमरा सँ प्रेम सँ
कोनो सलाहो नइँ माँगि सकैत छलीह किएक त‘ हम वैह काज केने छलहुँ जे ओ चाहैत छलीह. पति-पत्नि‘क सँबँध अलगे तरहक होएत अछि. एहि मे हारि माने जीत जाएब, आ जीतब मतलब हारि जाएब. सुगँधा जीति केँ हारल छलीह आ हम
हारि केँ जीतल छलहुँ.
जखन दु टा हृदयक अंतर्द्वंद्व अपन चरमावस्था पर छल तखन
दोसर दिस गाम मे हमर आशाक विपरीत किछु अलगे बात सब होएत छल. सुबोध आ बिरोज‘क प्रयास सार्थक भ‘ रहल छल. पैसा‘क इंतजाम भ‘ रहल छल. आ ओतैये गाम‘क किछु इर्ष्यालु लोक सब जे अवसर‘क बाट ताकैत छलाह ओ हमर फैसला‘क मजाक उड़ा रहल छलाह. सुबोध आ बिरोज‘क प्रयास महत्वहीन भ‘ गेल छल. हमर ओहि योजना सँ हाथ निकालि लेनाय आब मुख्य मुद्दा रहि गेल छल.
अगिला दिन हम अपना आप केँ एहि पुरा मुद्दा सँ अलग क‘ नेने छलहुँ. बगल वाला बाडी‘क सुपाडी गाछ‘क नीचा मे बैसि दिन भरि एकटा उपन्यास पढैत रहलहुँ. दुइए दिन बाद हमरा लोकनि
केँ गाम सँ जेबाक छल, सैह बहाना बना केँ स्त्रीगण‘क कतेको खेप आँगन आएल छल. की की गप्प सब भेल होएत से हम जानैत छलहुँ. मुदा हम
अनठेने बैसल छलहुँ. हम चाहैत रही जे सुगंधा गामक समाज‘क नीक बेजाए बुझैथ. गाम मे इर्ष्या द्वेष बेसी अबश्ये रहैत छै
मुदा तैयो सामाजिक सद्भावना मे कोनो कमी नइँ. पुणे मे कोनो स्थिति खराप भेला पर
किओ ककरो देखए वाला नइँ. गाम मे परिस्थिति विपरीत भेला पर किओ ने किओ मददि लेल
सदिखन तैयार रहैत छै. गरीबी, अशिक्षा, इर्ष्या, द्वेष‘क बीच मे गाम घर मे समाजिकता शहर सँ एखनो बेसी रहैत छै. शहर मे आलोचना करय
वाला कम रहैत छैक मुदा मददि करय वाला लगभग किओ नइँ. मुदा गाम मे जतबी लोक आलोचना
करय वाला रहैत छै, ओतबी लोक मददि करय वाला सेहो.
मिला-जुला केँ मानवता के बेसी मोल गामे घर मे छैक. हम चाहैत छलहुँ जे सुगंधा ई मोल
केँ बुझि सकैथ.तेँ स्त्रीगण‘क बीच मे हुनका हम छोडि केँ पोखैर दिस घुमए चलि गेलहुँ.
सुगंधा हमरा उपर मे तथाकथित जीत हासिल क‘ केँ जीत‘क अनुभव कनियोँ काल‘क लेल नइँ केने रहथिन्ह. अपितु, ओ हारल अनुभव क‘ रहल छलीह. लाजे हमरा ल‘ग आबि नइँ रहल छलीह. स्त्रीगण‘क गप्पसब हुनकर स्थिति के आओर बेसी खराप क‘ रहल छलैन्ह. अगिला दिन साँझ के पाँच बजे हमर ट्रेन छल. तीन
बजे दुपहरिया मे हमरा लोकनि केँ स्टेशन लेल विदा भेनाय छल. सुबोध आ बिरोज अपन अपन
काज मे लागल छल. हम असगरे पोखैर‘क महाड पर ठाढ़ छलहुँ. पोखैर‘क वैह दृश्य छल: डरावना, एकाकी आ अवसाद सँ भरल. प्रकृति‘क एत्तेक निकटता पुणे मे हमरा पैसो खर्च केलाक बाद नइँ भेटय वाला छल, मुदा नइँ जानि किएक प्रकृतिक मनोरमता हमरा आइ नइँ नीक
लागैत छल.
हम अपन आँगन आबि गेलहुँ. तेखलहुँ जे स्त्रीगण सब ओतय सँ
चलि गेल छलीह. ओ लोकनि आइ सुगंधा केँ सुबोध आ बिरोज‘क योजना बतौने छलीह. ओ बतौने छलीह जे कोना कोना केँ ओ लोकनि
पैसा‘क इंतजाम क‘ रहल छलाह. पैसा‘क इंतजाम हुनका दुनू लोकनिक लेल एक सफलता छल, मुदा स्त्रीगण लेल ओ सुबोध आ बिरोज‘क एकटा दुस्साहस छल. हुनका हिसाबेँ एहि योजना‘क सफलता हमरा भेटबाक चाही. हम देखलहुँ जे सुगँधा आब सत्ते
पछता रहल छलीह. आब हुनका भ‘ रहल छलैन्ह जे हम कोनो तरहेँ अपन फैसला वापस क‘ ली. ओ हमरा सँ बात करय चाहैत छलीह. हम हुनका उपर मे ध्यान नइँ
दैत छलिअन्हि. किछुए काल मे सुगंधा हमरा ल‘ग मे एक कप चाह ल‘ के आएल छलीह. हमरा बुझल छल जे जखन सुगंधा केँ हमरा सँ किछु खास अपेक्षा रहैत
रहैन्ह त‘ अनेरोँ एक कप चाह ल‘ के ओ आबि जाएत छलीह. ओ एहेन स्थिति होएत छल जखन ओ हमर
प्रत्येक बात‘क समर्थन‘क मुड मे रहैत छलीह. ओ चाह‘क क‘प राखि केँ हमरा ल‘ग मे बैसि गेलीह. हमर दाहिना गाल पर बच्चा जेकाँ हाथ फेरैत कहय लागलीह, “आब किछु नइँ भ‘ सकैत अछि?”
हम- “मतलब?“
“अहाँ अपन फैसला नइँ बदैल सकैत छी?“
“कोन फैसला? हमरा तँग नइँ करु, अपन बात सीधे सीधे कहु?” हम जोर द‘ के कहलिअन्हि.
सुगंधा डरल छलीह. ओ एक्के क्षण मे कहलीह, “हमरा माफ क‘ दिअ. आब हमरो मोन क‘ रहल अछि जे अहाँ बैँक सँ कर्ज ल‘ केँ पोखैर‘क जीर्णोद्धार करु. सब किओ यैह
कहैत छलीह जे योजना अहीँ के छल मुदा ओकर फायदा किओ आने उठाएत. आर्थिक लाभ‘क कोनो बाते नइँ अहाँ के आब ओहि कोनो नामोँ टा नइँ बचत”.
हमर मोन तामसेँ घोर भ‘ गेल छल. शुरु मे त‘ हमर बात ओ बुझि नइँ रहल छलीह. आब हमरे बात हमरा बुझा रहल छलीह. मुदा हमरा इहो
बुझल छल जे एहि परिस्थितिमे यदि हम हुनका जोर सँ दबाड़ि देबैन्ह त ओ किछु नइँ करतीह, खाना पीना छोडि केँ कानैत रहतीह. तेँ लाल-लाल आँखि सँ
मात्र हुनका गुरैड़ केँ देख‘ लागलिअन्हि. ओ ओतय सँ चलि गेलीह. हम दिन‘क खाना खा केँ बिछओन पर चलि एलहुँ. नइँ जानि कोना हमर आँखि
लागि गेल छल. जखन हमर नीँन टुटल त‘ देखलहुँ जे साँझ भ‘ गेल अछि.
हम दिन मे फोँफ काटैत सुतल छलहुँ. मुदा सुगँधा‘क दिमाग सक्रिय छल. ओ अपने टा नइँ हारल अनुभव करैत छलीह.
हुनका होएत छलैन्ह जे हुनके कारण हमहुँ परास्त भेल छलहुँ. दू लोकक लड़ाई झगड़ा मे
कम सँ कम एक लोक जरुर जीतैत छैक. हुनका होएत छलैन्ह जे ई एहेन झगडा छल जाहि मे
दुनू लोकनिक हारि भेल छल आ एहि बात‘क लेल ओ अपने आप केँ दोषी मानैत छलीह.
सुगँधा अपराधबोध सँ ग्रसित छलीह. हम इम्हर सुतल छलहुँ आ ओ
एहि नुकसान‘क भरपाइक तरकीब ताकैत छलीह. पुणे मे
घर‘क खर्चा ओ अपने चलबैत छथि. हमर काज
छल जे दरमाहा भेटलापर हम दस हजार टाका हुनका हाथ मे द‘ देनाय. ओहि मे ओ अनाज-पानि, मर-मसाला, दूध-घी सब किछु कीनैत छलीह. आ ओहि मे सँ जे किछु पाँच सय हजार बचि जाएत छल ओ
बैँक मे जमा क‘ दैत छलीह. पछिला आठ साल‘क वैवाहिक जीवन मे ओ अपन एकाउंट मे सवा-लाख टाका सँ बेसी
जमा क‘ नेने छलीह. हुनका मोन छलैन्ह जे ई
पैसा भयँकर आर्थिक सँकट मे खर्च काएल जाएत. दस हजार टाका मे सँ किचेन‘क खर्चा निकालि, एहि महग जमाना किओ पैसो बचा सकैत अछि, तकर हमरा अनुमान नइँ छल, तेँ हम ई कहियो खोज बीन नइँ करैत छलहुँ जे ओहि एकाऊंट मे कोनो पैसो अछि कि नइँ.
हमरा सुतल देख सुबोध केँ ओ फोन क‘ केँ बजा नेने छलीह. हुनका कहने छलीह जे हमर मोन नीक नइँ अछि तेँ हमरा
डिस्टर्ब नइँ करबाक लेल. ओ सब तरहक गप्प केने छलीह आ सवा लाख टाका‘क चेक काटि केँ सुबोध केँ दैत कहने छलीह, “अहाँक दोस्त पुरा टाका‘क इंतजाम नइँ क‘ सकलाह, इ सवा लाख टाका चंदा हिनका दिस सँ
द‘ रहल छी”.
हम तखने सुति के उठल छलहुँ जखन सूर्यास्त भ‘ गेल छल. अगिला दिन हमर पुणे‘क लेल ट्रेन छल. हम दू लोकनि आ दू टा धिया-पूता, प्रत्येक लोक‘क समान सब. दू दिन‘क ट्रेन‘क सफर कोनो छोट मोट काज नइँ छल.
मोने मोन अपना केँ तैयार करैत छलहुँ. सुबोध केँ बजा केँ, सुगंधा एतेक बड़का काज केने छलीह तकर हमरा कोनो अँदेशा नहि
छल. पोखैर‘क मामिला आब हमरा मोन सँ निकलि गेल
छलए.
हम सुगंधा केँ बजा‘क अगिला दिन‘क लेल प्रत्येक तैयारी‘क निर्देश द‘ देने रही. हमर दामपत्य जीवन‘क सबसँ विशेष बात ई अछि जे हमरा दुनू लोकनि मे कोनो बात बिन
बहस‘क तय नहि भ‘ पावैत छल. एकटा बुजूर्ग हमरा कहने छलैथ, “बहस करनाय हरदम नीक थीक, प्रत्येक बहसक अंत में दुनू लोकनिक इच्छा‘क सम्मान होएत छैक. किओ ककरो उपर में हावी नहि होएत छैक.
दाम्पत्य जीवन मे एहि सँ पैघ गप्प आओर की भ‘ सकैत अछि”. एखन हम हुनका एत्तेक निर्देश देने रहिअनि मुदा कोनो बहस नइँ केने
छलीह. पोखैर‘क मामिला पहिने खतम भ‘ गेल छल तेँ अपन पराजय क्रमशः बिसैर गेल छलहुँ. सुगंधा‘क बहस‘क अनुपस्थिति कनिएँ मनिएँ हमरा जीत‘क आभास दिआबैत छल.
भोर मे जखन सुति केँ उठलहुँ त‘ सब किछु सामान्य छल. सुगंधा‘क चंदा‘क अनुभूति हमरा कोनो तरहेँ नहि भ‘ रहल छल. नहिएँ सुगंधा हमरा कोनो तरह‘क सँदेश द‘ रहल छलीह. हुनकर प्रत्येक मानैत
गप्प सँ हमर विजयोल्लास बढ़ि रहल छल. विजयोल्लास कखनहुँ कखनहुँ अहँकार केँ निमत्रण
दैत छैक. सुगँधा केँ हम पहिने सँ दोषी मानैत छलहुँ आब ओ हमरा तुच्छ लागैत छलीह.
भोरका चाह ल‘ केँ ओ अपने आएल छलीह. पुणे मे जा
केँ की सब करबाक छलनि से लिस्ट गना‘ रहल छलीह. हम हुनकर हँ में हँ मिला रहल छलहुँ. एखन हमरा सुगंधे टा नहि हुनकर
प्रत्येक बात सेहो तुच्छ लागैत छल. हमरा लेल भोर‘क चाह बहुत महत्व राखैत अछि. ओना त‘ सुगंधा‘क चाह सदिखन नीक होएत छै. एतेक नीक जे हमरा दोसर ठाम चाह पीबा में अशौकर्य होएत अछि. आ ओहु में एखुनका
चाह त‘ अभूतपूर्व छल. सुगंधा‘क प्रत्येक नीक गप्प हमर र‘ग र‘ग में बैसि गेल छल. हुनकर नीक गप्प सब हमर जीवन‘क अभिन्न अंग बनि गेल छल. हमर चेतना हुनकर खरापे गप्प टा
केँ पकड़ैत छल. आब त‘ एहेन भ‘ गेल छलए जे हुनकर नीक गप्प केँ हम अनुभवो नहि क‘ पाबैत छलहुँ. हमर अवचेतन मस्तिष्क हुनकर प्रत्येक नीक काज
केँ अधिकार स्वरुप ग्रहण करैत छल एहिना जेना प्रत्येक पल मे हम जीबाक लेल साँस लैत
छलहुँ आ हमर मस्तिष्क हमर श्वाँश केँ अनुभव नहि करैत छल. मस्तिष्क केँ बुझि मे नहि
आबैत छलैक कि यदि साँस बंद भेलाक की असर भ‘ सकैछ. भोरका एकटा “नइँ नीक चाह” सँ पुरा दिन खराप भ‘ सकैत अछि, से हमर मस्तिष्क अनुभव नहि क‘ रहल छल. हमर हँ में हँ मिलेनाय तखने खत्म भेल जखन पाछु सँ सुबोध‘क आवाज आएल, “मीता यौ?“
हम पाछु घुमि केँ देखलहुँ जे सुबोध, बिरोज‘क कन्हा पर हाथ राखने हमरा उपर मे मुस्का रहल छलाह. सुगंधा हमरा ल‘ग सँ उठि, कनिएँ दूर में ठाढ़ भ‘ गेलीह. सुबोध आबिते कहलाह, “मित्ता आब अहाँक आगूक निर्देश चाही. अहाँक सवा लाख‘क बदौलत आब साढे छओ लाख‘क इंतजाम भ‘ गेल अछि”.
“अहाँक सवा लाख” सुनि हमरा किछु बुझि मे नहि आएल. किछु
काल‘क लेल भेल ओ दुनू लोकनि हमर
स्थितिक मजाक उड़ा रहल अछि. हम विभिन्न तरह‘क आशँका मे दुनू लोकनि दिस बारी बारी सँ देखए लागलहुँ. दुनू लोकनि केँ ई नइँ
बुझल छलैन जे ओ टाका सुगंधा हमरा सँ नुका केँ देने छलीह. ओ लोकनि हमर अचरजता पर
प्रश्नवाचक भाव बना रहल छलाह. हमर ध्यान कात में ठाढ़ सुगंधा दिस गेल. ओ अपन आँखि
नीचा क‘ लेलीह. फेर हमरा दिस देखि बाजलीह, “हम काल्हि हिनका लोकनि केँ सवा लाख‘क चेक काटि के द‘ देलिअन्हि”.
आब हमर मुँह पर प्रश्नवाचक भाव चढ़ल छल. सुगंधा फेर सँ
बाजलीह, “मासिक खर्चा सँ जे किछु पाँच सय
हजार टाका बचैत अछि ओ हम अपन अकाउंट में जमा क‘ दैत छलहुँ. आब ओ सवा लाख टाका भ‘ गेल अछि. हम ओकरा जोगा केँ राखने रही जे कोनो आर्थिक सँकट
एला पर अहाँ के द‘ दैतहुँ. हमरा एहि सँ पैघ मौका आब
नहि बुझि में आबि रहल अछि. अगिला पाँच साल मे सुबोध‘क आ बिरोज‘क मेहनति सँ ई दुगूना भ‘ जाएत”.
एत्तेक बात सुनि हमर मोन एक बेर मे पचा नहि सकल. जे
सुनलहुँ ओहि पर विश्वाश नहि भ‘ रहल छल. हमरा आगू दुनियाँ घुमए लागल. अपन चेतना केँ हम भरिसक प्रयास करैत
रहलहुँ जे ओ काबु में रहए. मुदा भावना‘क झोँक हमर विश्वाश केँ हिला देने रहए. हमरा बुझि मे नहि आबैत छल जे हम कोना
प्रतिक्रिया दी आ कोन प्रतिक्रिया दी. कनि काल लेल हम भावना शुन्य भ‘ गेल छलहुँ. सुगंधा हतप्रभ भेल ठाढ़ छलीह. अपन छिड़िआएल
विश्वाश केँ समेटए लागलहुँ. सुगंधा सवा लाख टाका बचा केँ राखने छलीह. आ हमर इज्जत
राखबाक लेल ओ खर्च क‘ देलीह. हम हारि गेल छलहुँ. मुदा आय हमरा अपने पराजय नीक लागैत छल.


c: text/html

text:
हाईटेक स्टेशन समस्तीपुर
रेलवे आई- काल्हि देशभर के स्टेशन सभ के हाई टेक बनाबय में लागय अछि. एहि के लेल एयरपोर्ट जकां स्टेशन पर सेहो सामानक जांच के लेल मशीन सभ लगायल जाएत. एहि दिस कदम उठाबैत समस्तीपुर रेलवे स्टेशन पर क्लोज सर्किट टीवी... सीसीटीवी लगा देल गेल अछि. एक तरहे कहि सकय छी जे स्टेशनक निगरानी आब सीसीटीवी के मार्फत सं शुरू भ गेल अछि. ई पूरा कवायद यात्री के सफर सुरक्षित करय लेल आओर सरकारी संपत्ति के नुकसान सं बचाबय लेल कएल गेल अछि. समस्तीपुर में अखन दसटा सीसीटीवी कैमरा लगाबय गेल अछि. एहि कैमरा सं मिलय वाला फोटो... तस्वीर पर नजर राखय लेल एकटा स्पेशल रूम बनाबल गेल अछि. जतय सं रेलवे सुरक्षा बल के जवान स्टेशन पर होय वाला गतिविधि पर नजर रखताह.
रेलवे के योजना देशभर के एक सय से ज्यादा स्टेशन के हाईटेक बनाबय के छै. जाहि सं स्टेशन पर आबय वाला हर आदमी पर नजर रखनाय आसान भs जाएत. एहि क्रम में जल्दीए दरभंगा रेलवे स्टेशन पर सेहो सीसीटीवी लगाबल जाएत. सीसीटीवी के संगहि दरभंगा, मधुबनी स्टेशन पर यात्री सभ के सुरक्षा के लेल कइटा कदम उठावल गेल अछि.
रेलवे के योजना देशभर के एक सय से ज्यादा स्टेशन के हाईटेक बनाबय के छै. जाहि सं स्टेशन पर आबय वाला हर आदमी पर नजर रखनाय आसान भs जाएत. एहि क्रम में जल्दीए दरभंगा रेलवे स्टेशन पर सेहो सीसीटीवी लगाबल जाएत. सीसीटीवी के संगहि दरभंगा, मधुबनी स्टेशन पर यात्री सभ के सुरक्षा के लेल कइटा कदम उठावल गेल अछि.
Subscribe to: Post Comments (Atom)

robotstxt: allowed

filter: keep


text:
मैथिली क समकाल आ नवतुरिया पर भेल परिचर्चा
युवा कवि विकाश वत्सनाभ, अरूनाभ सौरभ आ रधुनाथ मुखिया छलथि सत्र क वक्ता
एक सुर मे कहलाह वक्ता युवा छथि मैथिली क झंडाबदार
सहरसा । दू दिवसीय कोशी शिखर सम्मेलन क पहिल दिन मैथिली विषय पर एकटा अलग सत्र क आयोजन करल गेल । सत्र क उद्देश्य आजुका युवा पीढ़ी कए मैथिली भाषा क बोध करेनाय छल जाहि स ओ अपन भाषा से जुड़ाव कए सकय । सत्र क थीम ‘मैथिली क समकाल आ नवतुरिया’ छल जाहि में मुख्य वक्ता मैथिली क सबसे चर्चित युवा कवि आ साहित्य अकादमी स युवा पुरस्कार प्राप्त लेखक अरूणाभ सौरभ, विकाश वत्सनाभ आ रधुनाथ मुखिया शामिल छलाह ।
आयोजन क उद्धाटन संयुक्त रूप से रामनरेश त्रिपाठी, अरविंदन मिश्र निरज, कुलानंद झा, नितिन प्रताप सिंह, आदित्य विनय, हरिशेखर मिश्र आ सोमू आनंद अदि संयुक्त रूप से दीप प्रज्वलित क कए केलाह । त्तपश्चात आगत अतिथि क स्वागत पाग आ पुष्प गुच्छ स करल गेल । अपन उद्धाटन अभिभाषण मे विकाश वत्सनाथ युवा पीढ़ी कए कहलथि जे समाज लेल युवा कए आँगा आबय पड़ैत । बदलाव सदिखन युवा करैत अछि आ एहि आयोजन ओहि गप कए पुष्ट करैत अछि । ऑंगा अपन उद्गार मे ओ कहलथि जे गप जखन मैथिली क होएत अछि त सबसे पहिने ई देखय पड़त जे आजुका युवा मैथिली दिस कतेक बढ़ि रहल अछि ओ कहलाह जे हमरा एहि बात से कोनो परहेज नहि जे अहाँ टॉल्सटॉय कए पढ़ैत छी, जॉन एलिया कए पढ़ैत छी लेकिन हमरा दुख अछि जे अहाँ राजकमल कए बिसारि कए विद्यापति कए अनदेखार क कए हिनका पढ़ैत छी । कार्यक्रम कए ऑंगा बढ़बैत युवा कवि अरुणाभ सौरभ कहलाह मैथिली कए जरूरत अछि एहन युवाक जेकर खुन मे उबाल होए, छाती मे आगि होए आ माथ ठंढ़ा होए । एहने युवा मैथिली क झंडा उंचा उठबथि । ओ कहलथि जे हमरा सों जो पुछू तो पुरा बिहार, ग्रेटर बिहार आ समूचा भारत मिथिला अछि । जतय भी गरीबी पलायन आ भूखमरी अछि ओ मिथिला अछि । मिथिला करेज मे अछि भूगोल मे नहि । अपन अभिभाषण मे रधुनाथ मुखिया कहलथि जे युवाक सामाजिक जिम्मेवारी अछि आ हुनका ओकर निर्वहण करनाय चाही ।
दू सत्र मे आयोजित एहि आयोजन क पहिल सत्र मे मैथिली क समकाल आ नवतुरिया पर चर्चा भेल ओतहि दोसर सत्र मे प्रश्नोत्तरी छल जाहि मे श्रोता क सवाल वक्ता कए जवाब देनाय छल । मिथिला मिहिर क पुन: प्रकाशन पर विकाश कहलथि जे ई खाली लेखक जिम्मेवारी नहि अछि जे ओ कोनो पत्र पत्रिका क प्रकाशन करय ई जिम्मेवारी सबहक होनाय चाहि । लेखक काज अछि लिखनाय जे ओ नीक जेंका कए रहल अछि । युवा पीढ़ी मैथिली दिस आकृष्ट केना होए एहि पर अभिभावक सबकए सेहो ध्यान देबाक चाहि । श्री अरूणाभ सौरभ मैथिली क युवा कवि पर विचार करैत कहलाह जे युवे मैथिली क झंडाबदार अछि । ओ नवतुरिया आगा आबोह क परिकल्पना कए साकार करबाक लेल युवा वर्ग कए आगाँ एबाक अपील केलक । श्री रधुनाथ मुखिया मैथिली क सोशल मीडिया क उपयोग पर अपन असहमति जतेलाह आ एकरा क्षणिक स्वार्थ सिद्धी क जरिया बतेलक ।
कार्यक्रम क समापन आगत अतिथी क स्वागत कोशी शिखर सम्मेलन क प्रतीक चिन्ह स करल गेल । सत्र क संचालन जतय कवि आनंद झा केलथि ओतहि समापन सोमू आनंद केलथि ।


text:
फाम्की जेन्सेन
फाम्की ब्युमेर जेन्सेन (अङ्ग्रेजी: Famke Beumer Janssen, जन्म ५ नवम्बर १९६५) एक डच अभिनेत्री आ पूर्व फेशन मोडल छथि। ओ गोल्डनआय (१९९५)मे जिनिया ओनाटोप आ एक्स-मेन चलचित्र शृंखलामे जिन ग्रेफिनिक्सक भूमिका निभावैके लेल सर्वत्र विख्यात छथि।
शुरूआती जीवन आ शिक्षा[सम्पादन करी]
जेन्सेनक जन्म आम्स्टेलवीन, नेदरलैंड्समे भेल छल ।[१]
सन्दर्भ सामग्रीसभ[सम्पादन करी]
- ↑ "Famke Janssen Biography", FilmReference.com, अभिगमन तिथि १६ अक्टोबर २०११।
बाह्य जडीसभ[सम्पादन करी]
- इन्टरनेट चलचित्र भण्डारणमे फाम्की जेन्सेन
- फाम्की जेन्सेन टिसिएम चलचित्र डेटाबेसमे
- फाम्की जेन्सेन अलरोभीमे
- फाम्की जेन्सेन फ्यासन मोडल डेटाबेसमे


text:
पटना। पुल निगम क बाद बिस्कोमान दोसर निगम होएत जे घाटा स लाभ मे आबि जाएत। बिस्कोमान तेजी स लाभ दिस बढि रहल अछि। 24 साल बाद एहि साल बिस्कोमान अपन बजट तैयार केलक अछि। प्रशासक अमीता पाल आओर प्रबंध निदेशक सीके अनिल कए एहि लेल धन्यवाद देबाक चाही। इ दूनू पदाधिकारी वित्तीय वर्ष 2012-13 मे बिस्कोमान कए 20 लाख क मुनाफा मे ल जेबाक योजना तैयार केलथि अछि। बिस्कोमान एखन घाटा मे अछि। बिस्कोमान क प्रशासक अमिता पाल दावा केलथि अछि जे निगम बहुत जल्द मुनाफा मे आबि जाएत। 2012-13 मे 33.50 करोड़ टकाक आय हेबाक संभावना अछि, जखन कि प्रस्तावित व्यय मे 33.32 करोड़ टका खर्च होएत। 20 लाख टकाक मुनाफा होएब तय अछि। कागजी तौर पर त मुनाफा साफ देखा रहल अछि मुदा जमीनी तौर पर त मुनाफा अगिला बजटक दौरान पता चलत। बहरहाल इ त जरूर शुभ संकेत कहल जा सकैत अछि जे एक एक करि घाटा मे चलैत निगम सब मुनाफा दिस विदा भ चुकल अछि।
मुख्य पृष्ठ समाचार पुल निगम क बाद बिस्कोमान


text:
जेठ ४ गते,दोसर चरणके चुनाव आगा संविधान संशोधन आ स्थानीय तहके संख्या नै बढाब नागरिक समाजक अगुवासभ माग कएनेअछि । बुधदिन एक सार्वजनिक अनुरोधपत्र जारी करति नागरिक समाजक अगुवासभ पहिल चरणके चुनाव सकल आ दोसर चरणके चुनावके मिति तोकाऽगेलासँ निर्वाचन आचार संहिता विपरित संविधान संशोधन, नीति तथा कार्यक्रमके घोषणा, ऐन संशोधन जेहन बिषयसँ मतदाताके प्रभावित करके कहति एहन माग कएनेअछि ।
‘गाउँपालिका आ नगरपालिकाके निर्वाचन प्रक्रियामे रहल अवस्थामे गाउँपालिका आ नगरपालिकाके संख्या आ सीमाना हेरफेर केनाई उपयुक्त नै अछि’ नागरिक समाजक १२ गोटे अगुवासभ जारी कएने विज्ञप्तीमे उल्लेख अछि ।
चुनाव आगा संविधान संशोधन आ स्थानीय तहके संख्या नै बढाब नागरिक समाजके माग0
जेठ ४ गते,दोसर चरणके चुनाव आगा संविधान संशोधन आ स्थानीय तहके संख्या नै बढाब नागरिक समाजक अगुवासभ माग कएनेअछि । बुधदिन एक सार्वजनिक अनुरोधपत्र जारी करति नागरिक समाजक अगुवासभ पहिल चरणके चुनाव सकल आ दोसर चरणके चुनावके मिति तोकाऽगेलासँ निर्वाचन आचार संहिता विपरित संविधान संशोधन, नीति तथा कार्यक्रमके घोषणा, ऐन संशोधन जेहन बिषयसँ मतदाताके प्रभावित करके कहति एहन माग कएनेअछि ।


text:
Saturday, 1 August 2015
पद्य - ११४ - ईद छै कि होली छै (बाल कविता)
ईद छै कि होली छै (बाल कविता)
ईद छै कि होली छै ।
दुर्गा − छठि − दिवाली छै ।
हमरा लए हर दिन सुन्नर, कारण इस्कूलमे छुट्टी छै ।।
कक्कर पाबनि, के मनबै छै ।
कहाँ बात से एतेक फुरै छै ।
हमसभ खुश छी इएह सोचि कऽ, आबै बला छुट्टी छै ।।
ककर जन्म आ कक्कर बरषी ।
सभटा सरकारक मनमर्जी ।
हम बच्चासब इएह सोचै छी, एक दिन फेरो छुट्टी छै ।।
रौद छै कड़गर, लूऽऽ चलै छै ।
बर्खा - बुन्नी, शीतलहरी छै ।
एतेक प्रखर हो हर मौसिम जे, होअए घोषणा - छुट्टी छै ।।
30 JULY 2015 कऽ प्रकाशनार्थ “मिथिला दर्शन” केर सम्पादकीय कार्यालयकेँ प्रेषित ।
तत्पश्चात,
मैथिली पाक्षिक इण्टरनेट पत्रिका “विदेह” केर 216म अंक (15 दिसम्बर 2016) (वर्ष 9, मास 108, अंक 216) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
मिथिला मे कुटीर उद्योग कए पुनर्जीवित करबा मे लागल अछि मिथिला नेचुरल्स : मनीष
बिहार आ खास कए मिथिलाक लोक लेल इ कहल जाइत रहल अछि जे हिनका सब मे उद्यमिताक अभाव अछि आ इ सब नौकरी करबा लेल योग्य छथि। मुदा नौकरी करनिहारक भीड मे किछु उद्यमीक...
मैथिली कए सम्मान देबा लेल 1975 मे तैयार भए गेल छलाह अटल
जखन मिथिला मिहिर कए कहने छलाह अटल, संविधान में मैथिली होएत शामिल आई सं बयालीस साल पहिने हमर पिता श्री पद्म नारायण झा विरंचि आ इंडिनय नेशन कए देवेंद्र पाठक (जे बाद मे अखबारक संपादक...
पाठक आ लेखकक गैप कए भरत सैप्पीमार्ट – बालमुकुन्द
मैथिली अपन टंगघिच्चा प्रवृतिक लेल सोंसे मिथिला मे मशहुर अछि । लोग एतय कंस्ट्रक्टविक कम आ डिस्ट्रकटिव बेसी अछि । एहि सबकए रहिते जे सार्थक काज होएत अछि ओहि मे जीवटता आ लगनशीलता क...
भारंगम मे शामिल होए मैथिली नाटक : श्याम साहनी
लहेरियासराय क बेलवागंज स एन.एस.डी आ फेर सिंगापुर तक मे अपन अभिनय स लोहा मनेनिहार श्याम साहनी आय अंतराष्ट्रीय स्तर पर पहचान बना चुकल छथि । एकटा छोट जगह स निकली कए एहन मुकाम...
मैथिली एखनो सिनेमाक पटल पर अनुपस्थित अछि : श्रीपति
पटना। अपन लघुफिल्म रक्त तिलक स राष्ट्रीय स्तर पर पहचान बना लेनिहार फिल्मकार मनोज श्रीपतिक कहब अछि जे मैथिली मे एखनो तक कोनो फिल्मक निर्माण नहि भ सकल अछि। मैथिली फिल्मक नाम पर जे...
भागलपुर स उड़ान अगिला मास तक : कश्यप
बिहार मे हवाई सेवा पर इसमाद शुरू स नजरि रखने अछि। 2009 मे सबस पहिने इसमाद इ समाद देने छल जे स्प्रीट एयर दरभंगा आ पूर्णिया स सेवा शुरू करत। दरभंगा स त सेवा...
मिथिलाक नेता मिथिला कए लुटलक : एकांत
पृथक मिथिला राज्य क लेल मुहिम बा आन्दोलन आब नव नहि अछि। कियो 60 साल त कियो 100 साल पुरान हेबाक दावा करैत छथि । संस्थागत भेलाक बावजूद इ आंदोलन बेसी व्यक्तिगत रहल। मुदा...


text:
झारखंड देशक एहन इलाका अछि जे एखन धरि चारि टा पूर्व मुख्यमंत्री कए आपराधिक मामला मे जेल जाइत देखलक अछि। बिहार स अलग भेलाक बावजूद झारखंडक कलंक नहि मिट सकल। आइ इ कहबा मे संकोच नहि जे पिछला नौ साल मे कलंक दाग आओर चमकल अछि। देखबाक चाहि जे राज्य मे भ रहल विधानसभा चुनाव मे झारखंड क लोक अपन प्रतिनिधि केहन चुनैत अछि। दरअसल झारखंड बनबा काल कहल गेल छल जे बिहार मे लालू आ बालू टा रहि गेल। मुदा आइ झारखंड मे मात्र टाटा आ धोनी मात्र दू टा बचल छथि। बाकी लेल त झरकल मुंह झपले नीक।
मुख्य पृष्ठ चित्रालय झारखंडक कलंक: जगन्नाथ, लालू, शिबू आ आब कोड़ा


text:
गामक परिवेश मे एकटा अलगे अल्हड़पन होइत छैक . आ जौं गाम हम्मर रेवा खंड सन हो, फेर त "वृन्दावन बिहारी लाल की जय" ! हम्मर सगरो बचपन अप्पन ललित ललाम गामक आनंद-उल्लास मे बीतल. विनोद-प्रियता लडिकपने से स्वभाव मे समायल छल आ ताहि पर मनोनुकूल बाल-वृन्दक संग. फकरा मे सेहो कहल गेल छैक, "जहाँ लड़िकाक संग तहां बाजे मृदंग ! जहाँ बुढ़बाक संग तहां खर्चाक तंग !!’ धीरे-धीरे गामक चौपालक अघोषित स्थायी सदस्यता सेहो भेंट गेल. एम्हर, साहित्य (ख़ास के खट्टर ककाक ) के अध्ययन से हम्मर विनोद-प्रियता मुखर आ हम किछु -किछु वाक्-पटु होएत गेलहुँ. बाद मे ई गुण गामक युवक-मंडलीक अगुआ बनबा मे बड काज आएल. हम्मर मंडलीक एक टा बड़ पैघ विशेषता ई छल जे अहि मे देह्गर पहलवान से ल’के दिमगगर शैतान, सब तरहक लोक छल. आ यात्रीजीक "नवतुरिया" जेकां हमरो सबहक मंडली गाम-घरक सब तरहक बात-व्यवहार मे तुलल रहैत छल. तें गामक बूढ़ वृद्ध आ जिम्मेदार लोकनि सेहो हमरा सबहक मौन मान्यता देने छलाह. हमरा पर त ख़ास कय के, गाम मे आबय वाला अरियात, बरियात, पाहुन, कुटुम सभहक स्वागत सत्कार से ल'के आन गाम मे बरियात मे जा अप्पन गामक झंडा गाड़य के जिम्मेदारी सेहो छल. तहन सुनु एक टा गप.
हमरा घरक बगल मे एक टा लड़की के विवाह छल. विवाहक तैय्यारी मे हम नवतुरिया मंडलीक संग मस्त छलहुँ. बरियात से, बाबू हौ! मज़फ्फरपुर जिला सँ आबि रहल छल. तैय्यारियो तेहने. एम्हर दरवाजा परहक सभ टा ओरियान भ' गेल छलैक आ जे बांचल छलैक ओहि मे सभ लोक तर-ऊपर भए रहल छलथि. तखने बरियात-आगमनक सूचना भेटल. साथे मास्टर ककाक करकगर आवाज़ आएल, सुनए छहक हौ ! चल'-चल' !! आब ओम्हर देखहक ! एम्हर पंडित जी हमरा बुझा के कह' लागलथि, हे बौआ ! मिथिलाक सौरभक ध्यान रखिहक. रंग-रहस त नीक छैक मुदा कुनो गड़बड़ नहि होय. पंडित जी कें भरोस दिआ बरियातक स्वागत मे जनवासा दिस जाय वाला हांज मे हमहुँ शामिल भ' गेलहुँ. रे तोरी के... बरियात के त' किछु कहल नहि जाए! गाड़ी-छकरा से भरल मैदान आ उप्पर बड़का ठकुरबारी के दलान मे गच-गच करैत लोक. ओहि मे मौरी पहिरने बैसल दुलहा आ दुलहा के घेरने आधुनिक बरियात मे आयल किछु अत्याधुनिका. आहि रौ बा ! ओहि चित्रित आधुनिक परिधान मे चमकैत अत्याधुनिका के देखिते हमरा लोकनि कें त' होशे बहरा गेल. ताहि पर से लगन के मातल जुआन त' जुआन अधबूढ़ सबहक सेहो नजरि चकोर जेंका दूल्हा के घेरने चान सन चमकैत चेहरा के निहाराय मे भीड़ गेल. मौका त' बड गुदगुदाबय वाला छल. कहलो जाएत छैक जे सोन से बेसी सौंदर्यक चोर होएत अछि. आब चुनौती ई छल जे एहन रजनीगंधा सबहक साथे बरियात के मर्जादक संग द्वार कोना लगाएल जाए. आ बरियातक सभ सँ आकर्षक टुकड़ी मे चांदी सन चमकैत उज्जर-उज्जर दाढी-केश वाला एक गोट बाबाजी सेहो छलथि. स्वाइत बलौकिया रजनीगंधा सबहक सौरभ रक्षाक जिम्मेबारी हुनके वृद्ध कांध पर छलैन्ह. तें ओ हमर नवतुरिया भ्रमर वृन्द के ओहि दिस मंडराइत देखि बड खिसियावथि. खैर जलवासा परका विध-व्यवहार संपन्न भेला उत्तर बरियातक द्वार लगाई के तैय्यारी शुरू भेल. बैंड बजा आ फटक्काक शोरक बीच खिचरियाएल बरियात आ सरियात आ ताहि बीच चीटी जेंका ससरैत किछु छोटकी-छोटकी गाड़ी. ओहि ठाम एकटा गाड़ी मे सभटा रजनीगंधा के समेट दाढ़ी वाला बाबा अपने चौकीदार जेंका बैस गेलाह. संयोग से ओ गाड़ी के प्रतिराक्षाक ड्यूटी हमरे देल गेल. आब की कहू !! जलवासा से ल' के द्वार लगाई धरि बूढा बाबक मिथिलाक चिरपरिचित मधुरी-वाणी मे ततेक खिसियाएल जे बेचारे धोती से बहार होमय लगलाह. एहि विध नीके-सुखे द्वार लागि गेल. ओम्हर परिकामनिक विध होमय लागल आ एम्हर बरियातक स्वागत. भाई, कोनो तरहक कसर नहि रहि जाइक. बरियात मजफ्फरपुर जिला सँ आयल छैक ! सभ, सभ दिस लागि गेल आ हम एकनिष्ठ उहे बूढा बाबा के सेवा मे समर्पित भए गेलहुँ. मानू शिष्टाचार आ श्रद्धा के साक्षात् अवतार !! एकदम विनम्र भए कातर स्वर मे बाबा से रास्ताक गप्प पर क्षमा-याचना सेहो कएल. बाबा हम्मर अगाध विनम्रता पर प्रसन्न भए माफी दैत कहलाह कि कोनो बात नहि, अरियात-बरियात मे एतेक चलैत छैक. फेर त' हम दुगुन्ना श्रद्धा से बाबा के सेवा मे जुमि गेलौंह. बाबाक आगू हम कोनो बारिक के पहुँचए नहि दियैक. एम्हर बाबा के मुंह सँ शब्द बहराय, ओम्हर हम ल' के ठाढ़. आब धीरे-धीरे बाबा के प्रसन्नता सातम आकाश पर चढ़ल जाइक. एहि बीच बाबा कहलाह जे हम पूरी-कचौरी नहि, चिउरे-दही खाएब. बर बेस ! हुनक पात पर चिउरे-दही सजा देल गेल. बेचारे भोग लगाबय के मंत्र पढ़ए लगलाह. ता धरि हम कुनो बारिक सँ कचौरी के चंगेरा छीनि आनल आ’ बाबा के एक गोट कचौरी लिअ' के आग्रह कएल. बाबा हम्मर आग्रह मानि लेला त’ हम कहल जे बाबा ! इ कचौरी अहाँ हमरे हाथ स' खाऊ ! जा धरि बाबा हाँ-हाँ करताह हम कचौरी तोरि बाबाक मुंह मे ठुसि देल. बाबा मुस्कियाएत मुंह वाला ग्रास चिबाबैत प्रसन्नतापूर्वक हम्मर नाम पुछलाह. हम कहल जे नाम नहि पुछू. मुदा बाबा फेर जोर दिअ' लगलाह. ताहि पर हम किछु संकोच के अभिनय करैत कहल जे हम छी, "मोहम्मद सगीर’ ! अरौ बाप रौ बाप !! हम्मर मुंहक बात खतमो नही भेल कि बाबा पर एकदम से वज्रपात भ' गेल !! आब बेचारे के मुंहों वाला कौर न घोंटल जाए न उगलल जाए. एकदम सर्द. हम चुप-चाप ओहि ठाम स' ससरि गेलहुँ. बाबा उठि के एकगोट कोना धए लेलाह. बांकी बरियात खा पी’ के जनवासा पहुंचल तब बाबा रहस्योद्घाटन केलाह, जे सबहक धर्म भ्रष्ट भए गेल अछि. सब बरियतिया के भरि राति निन्न नहि भेल. केओ गंगा स्नान से शुद्ध होमय के विचार करथि ता केओ गोबर-बालू लए प्रायश्चित करब सोचथि. बरियात मे आएल पंडित जी रातिये भरि मे एहि समस्या के समाधान अर्थ कतेक रास प्रमाण प्रस्तुत केलथि. भिनसर भेने बरियात मे दू मत छल. एक मत जे बाबा के धोखा भेलन्हि यै आ दोसर मत जे सरियतिया सभ जानि-बुझि के ई अपराध कएलक अछि. हाँ, त' भिनसर जखन बरियातक जलपान का निमंत्रण देल गेल त' रातुका गप्प उठल. बूढा बाबा विरोध अभियान के नेतृत्व करैत एकदम आक्रामक भेल छलाह. एम्हर कन्यागत के ज्ञात भेलन्हि त' ओ अपने घोर सैद्धांतिक ! कहलाह जे हम सम्पूर्ण खानदान जन्मजात वैष्णव, आ हमरा परिवार मे ई किन्नहुँ सम्भव नहि थीक. उपर से जे मुसलमानक नाम बतावल जा रहल अछि से नामक कुनो मुसलमान युवक ता हमरा गाम मे ऐछे नहि. तें ब्रह्माजी सेहो आबि के कहताह त’ हम ई नहि मानि सकैत छी. गामक आन-आन प्रतिष्ठित लोक सेहो समधि के बुझाएल जे ई कुनो गलतफहमी अछि. गामक सभसे प्रतिष्ठित मुसलमान सेहो एहि बातक प्रमाण देलक. फेर सभ बरियात ई मानि जे बाबा के कुनो ग़लतफ़हमी भेलैन्ह हए, जलपान- भतखाई सबहक न्योत स्वीकार कए लेल. मुदा बूढा बाबा अप्पन बात पर अडिग रहलाह आ कहलाह जे हम तोरा सबहक देखा देब’ जे के छैक मुसलमान. हम ई प्रातःकालीन समस्त कार्य-कलाप मे जानि बुझि के अनुपस्थित छलौंह. तें बूढा बाबा के तखन मोहम्मद सगीर नहिये भेंटल. मुदा ओ जलपान सेहो नहि केलथि. सांझ मे भतखाई के बेला भेल. बरियात सभ बैसल. बूढा बाबा के सेहो पित्त ठंडा भेलैन्ह. उहो भतखाई मे बैसलाह. बारिक मंडली मे फेर हमहू शामिल छलौंह. आगू आगू भात वाला छल आ पाछू से हम दालिक बाल्टी लेने. हमरा देखते बूढा बाबा सभके आगाह करए लगलाह जे इहे अछि मोहम्मद सगीर ! खैर, जहिना भात वाला बाबाक पात पर भात देलक हम दालि दिअ' लेल उद्धत भेलौंह कि बाबा तमसा के कहलाह जे नहि चाहि दालि ! फेर हम केकरो दालि थमा के तरकारी आनल. बाबा के पूछल. बाबा फेर तमसा के कहलाह जे नहि चाही तरकारी !! फेर हम दोसर तिमन ल’ के आएल. बाबा के फेर आग्रह कएल, ता धरि पूरा पांति मे ई गुल-गुल होमय लागल जे चोर पकरा गेल. आब कन्यागत कि बजताह ?? मोहम्मद सगीर त' मोर्चे पर धराएल !!! एकगोट प्रौढ़ बरियाती के उत्तेजना आब सहल नहि गेल. तमकि के हमरा दिस उठलाह आ कहलाह इहे अछि मुसलमान ! पहिने ता सभ भौचक्क फेर एकगोट समवेत ठहक्का…. !! सब सरियाती आ किछु बरियाती जे हम्मर वास्तविकता से भिज्ञ छलथि हँसैत-हँसैत दोबर होमय लगलाह ! हा..हा...हा....हा..... !!!! आ बाबा के जेखन हम्मर वास्तविकता ज्ञात भेल ता बेचारेक संघ मे अप्पन दाढ़ी खजुआबए के सिवा दोसर कोनो चारा नहि छलैन्ह. आइयो हमरा ई घटना स्मरण कए कखनो हंसी ता कखनो अप्पन शैतानी पर क्षोभ सेहो होएत अछि. एक बेर कुंदन जी हम्मर ई गप्प सुनि एकरा लिपिबद्ध करबाक प्रेरणा देलथि. कतेक आलास आ प्रयास के बाद ई घटना अहाँ लोकनिक समक्ष प्रस्तुत अछि. नहि जानि एहि मे किछु साहित्यिक वा सामाजिक तत्व समाहित अछि कि नहि मुदा आब अहाँ लोकनि कहू जे केहन लागल मोहम्मद सगीरक ई गप्प ???
-करण समस्तीपुरी


text:
हौ... पूरा लेख नहि आबय छ...
आई एकटा मित्र के फोन आएल छल. फोन पर गाम-घर के गप भेल. हेलो मिथिलाक गप सेहो शुरू भेल. मुदा ओ जे कहला सुनि कs अचरज भेल. हुनकर कहनाय छलनि जे हौ मेल पर जे हेलो मिथिलाक लेख सभ आबय छ ओ त थोड़के-थोड़के रहय छ. पूरा बात के पता नहि चलय छ. जखन भेजबे करय छ त पूरा भेजल करs.
असल मे हमर ओ मित्र ई मेल सं हेलो मिथिला पाउ वाला मे कॉलम मे अपन ई मेल डालने छलखिन्ह... हेलो मिथिला के सबस्क्राइब कएने छलखिन्ह. एहि सं जखन हम कोनो नवका लेख लिखय छी हुनका पास पहुंच जाएत अछि. ओ इंट्रों टाइप के रहैत अछि. पूरा पढ़य के लेल ओकरा क्लिक करय के जरूरत पड़ैत छै. ओ ओहि हेडलाइन के... टाइटल के क्लिक नहि करय छलखिन्ह ताहि लेल ओ पूरा नहि पढ़ि पाबैत छलाह. अगर अहां सभ मे से सेहो किनको एहि तरहक समस्या... कन्फ्यूजन अछि त जे मेल ...मैसेज जाए अछि ओकरा बस क्लिक क दिऔ. अहां के पास हेलो मिथिलाक पूरा लेख... ऑर्टिकल आबि जाएत. त हेलो मिथिला के सबस्क्राइब करनाय नहि छोड़ि... करैत रहुं... बस टाइटल पर क्लिक कs पूरा लेख पढ़ैत रहुं.
हमर ईमेल:-hellomithilaa@gmail.com
Subscribe to: Post Comments (Atom)


text:
कातिक मासक इजोरिया पक्षक त्रयोदशी तिथि केँ विद्यापतिक अवसान दिवसक ठेकान हुनकहि एकटा रचनाक माध्यम सँ सभ केओ अकानति छथि. हुनक जन्म आ' मृत्युक बरखक संबंध मे विद्वानक बीच मतैक्य नहि अछि मुदा जे कोनो शोध आइ धरि सोझाँ आएल अछि ताहि सभक आधार पर मानल जाइछ जे चौदहम शताब्दीक उत्तरार्ध सँ पन्द्रहम शताब्दीक पूर्वाध धरि लगभग एक सय बरख धरि विद्यापतिक जीवन काल रहल होयत. कविकोकिल विद्यापतिक कोनो जीवनी उपलब्ध नहि अछि जाहि सँ हुनक जन्म आ' मृत्युक तिथि निजगुत भऽ सकए आ' एहन मे विद्वान लोकनि अपन-अपन व्याख्याक आधार पर हुनक काल निर्धारण करैत भेटैत छथि मुदा एहि विषयपर मतैक्यक कोनो खास खगता आब बुझना नइ जाइत अछि किएक तऽ जे कवि कोकिल अपन रचनाक बदौलति अमर भऽ गेल छथि हुनक जन्म आ' मृत्युक दिन इतिहासकारक अलावे आन ककरो लेल बहुत बेसी महत्व नहि रखैत अछि आ' तैँ हुनकर जन्म-मृत्युक काल-निर्धारण पर चर्च करबा सँ नीक जे हुनक सृजनशील पक्षक चिंतन करी आ' विभिन्न संदर्भ मे ओकर प्रासंगिकताक मूल्यांकन करी.
तत्कालीन गढ़-बिसफी आ' आजुक बिसफी गामक कविपति विद्यापतिक कतिपय वंशज एक पर एक उद्भट विद्वान भेलाह आ' अदौ सँ मिथिलाक राज दरबार मे दरबारी भेलाह. किनको राजपंडित तऽ किनको महामत्तक प्रतिष्ठित पद भेटल. राजपण्डित जयदत्त ठाकुरक पौत्र आ' राजपण्डित गणपति ठाकुरक पुत्र विद्यापति ठाकुर स्वयं मिथिलाक कीर्तिपुरुष महाराज शिवसिंहक दरबार मे मुख्य संधि-विग्रहीक उच्चपद केँ सुशोभित कएलनि. राजपंडित आ' विद्वत वंशक सपूत विद्यापति मात्र अपन कौलिक परंपराक निर्वाहेटा नहि कएलनि अपितु अपन लोकप्रिय पदावलीक कारणेँ जनकवि सेहो बनि गेलाह. विद्वान लोकनिक मानब छनि जे विद्यापतिक दूटा विवाह छलनि. प्रथम पत्नी सँ दूटा बालक नरपति आ' हरपति एवं दोसर पत्नी सँ एकटा बालक वाचस्पति ठाकुर आ' एकटा पुत्री दुल्लहि छलनि.
ईश अराधना, राजा केँ मंत्रणा, नारी-पीड़ाक चित्रण, विद्वानहु केँ मार्गदर्शन, सामाजिक चिंतन, आ' जन-सामान्य हेतु संस्कार, कुल मिला कऽ जीवनक समस्त ध्येय हिनक रचनासभ मे परिलक्षित होइत अछि. "कलौ चण्डी महेश्वरौ" केँ चरितार्थ करैत शिव-शक्तिक उपासक विद्यापति राधा-कृष्णक श्रृंगार-वर्णन मे सेहो कोनो कोताही नहि रखलनि. ओ' अपन आध्यात्म-दर्शन मे शिव-विष्णु केँ एकहि शक्तिक दू कला मानैत छलाह. हुनक अनेकानेक नचारी आ' भगवती गीत खास कऽ 'जय-जय भैरवि...' तऽ मिथिला आ' मैथिलक पहिचान बनि गेल अछि. जौँ जनकविक गप करी तऽ तुलसीदासक ''रामचरित मानस'' आ' सेक्सपीयरक साहित्यो भरिसक ओतेक विद्वान सँ निराखर धरि नहि पहुँच सकल अछि जतेक कवि कोकिलक पदावली देश-देशांतर मे आ' करीब पछिला छह सए बरख सँ लोकक ठोर पर चढ़ल आ' कोंढ़ केँ रूचल अछि. जीवनक हरेक अवसरक हेतु ओ संस्कार-परक गीत जाहि सँ समस्त पूर्वी भारत आ' नेपालक क्षेत्र मे लोक-संस्कार एवं लोक-परंपरा उत्तरोत्तर प्रवाहमान रहल, से कविपति विद्यापतिक पदावली आ पछाति कवीन्द्र रवीन्द्रक गीते सँ संभव भेल. कवीन्द्र सेहो विद्यापति-साहित्यक आगाँ सदति नतमस्तक रहलाह. कविशेखर विद्यापति सँ पूर्व मिथिलाक विद्वानक मध्य मिथक छल जे विद्वतापूर्ण आ' उत्कृष्ट साहित्यिक रचना संस्कृतेटा मे संभव भऽ सकैछ, मुदा, कविरंजन विद्यापतिक पदावली एहि मान्यता केँ ध्वस्त कऽ समकालीन आ' भविष्यक साहित्यकारक लेल एकटा नव बाट प्रशस्त कएलनि. संस्कृतक प्रकाण्ड विद्वान विद्यापति अपन मधुर श्रृंगार-रसक रचनाक कारणेँ 'अभिनव जयदेव' नाम सँ सेहो अलंकृत भेलाह. हिनक रचना-शिल्पक प्रभाव मैथिलीक अलावे पूबक चारिटा प्रमुख भाषा यथा बंगाली, ओड़िया, नेपाली, असमिया पर सहजहि देखबा मे अबैछ. बांग्लाक आदिभाषा ब्रजबुलि आर किछु नहि मैथिलीए अछि . एहि कारणेँ विद्यापति मात्र मिथिले क्षेत्र मे प्रसिद्ध नहि भेलाह अपितु देश-विदेश मे हिनका प्रतिष्ठा भेटल आ' भारतीय भाषा-साहित्य पर हिनक एकटा बेछप छाप देखबा मे अबैछ. कविकोकिल, अभिनव जयदेव, महाकवि, कवि कंठहार, देशावधान, पंचानन, चंपति, विद्यापति चंपई आदि अनेको संबोधन सँ अलंकृत, ईष्टदेव महादेवक प्रति अपार भक्ति-भाव रखनिहार आ' जन-जन मे ज्ञान-दान मे रत महाकवि सँ प्रसन्न भऽ स्वयं महादेव हुनक सान्निध्य पएबाक हेतु उगना रूप मे हिनक चाकर बनि अएलाह. जनश्रुतिक अनुसार महाकवि अपन वृद्धावस्था मे समस्त परिजन केँ बजाय कहलनि जे ओ गंगालाभ करय चाहैत छथि. गंगातट पर जएबाक क्रम मे हठात् ओ गंगाघाट सँ करीब दू कोस पहिने अपन यात्रा रोकबाक लेल कहलनि आ' फेर आत्मविश्वास सँ भरल विद्यापति बजलाह जे यदि ओ अपन माए(गंगा)क शरण पएबाक हेतु एतेक दूरक यात्रा कऽ सकैत छथि तऽ की माए अपन संतानक हेतु दू कोस नहि अओतीह? ओ' फेर गंगा आराधना मे लागि गेलाह आ' एहि ठाम एकटा पदक रचना कएलनिः
बड़ सुखसार पाओल तुअ तीरे। छोड़इत निकट नयन बह नीरे।।
करजोरि बिनमओ विमल तरंगे। पुनि दरसन होय पुनमति गंगे।।
एक अपराध छेमब मोर जानी। परसल माए पाय तुअ पानी।।
की करब जपतप जोग धेयाने। जनम कृतारथ एकहि सनाने।।
भनइ विद्यापति समदओं तोही। अंतकाल जनु विसरहुँ मोही।।
अपन अंत समएक पूर्वाभान भेने महाकवि अपन पुत्री दुल्लहि केँ संबोधित करैत एकटा महत्वपूर्ण पदक रचना कएलनि आ' एही पदक आधार पर हुनकर अवसान दिवसक निर्धारण कएल गेल अछिः
दुल्लहि तोर कतय छथि माय। कहुन ओ आबथि एखन नहाय।।
वृथा बुझथु संसार विलास। पल-पल नाना भौतिक त्रास।।
माए बाप जओँ सद्गति पाब। सन्नति कहाँ अनुपम सुख आब।।
विद्यापतिक आयु अवसान। कार्तिक धवल त्रयोदशी जान।।
पतित पावनि गंगा मिथिलाक एहि विभूति केँ अपार भक्तिक मान रखलनि आ' अपन धारा बदलि हिनका अपन धारा मे समाहित कएलनि. विद्यापति जाहि स्थान पर अपन देह त्याग कएलनि से वर्तमान मे समस्तीपुर जिलाक मउ वाजितपुर कहबैछ. एहिठाम विद्यापति नगर नाम सँ रेलवे स्टेशनक निर्माण सेहो कएल गेल अछि. मिथिलाक एहि कालजयी रचनाकार आ' महान विभूति केँ चरण-वंदन करैत कहय चाहबः
महाकवि केँ कोटिशः नमन करी, भरि-भरि शब्दक पुष्पांजलि।
धन्य मिथिला धन्य मैथिली, जनमलथि जतय विद्यापति।।
— संतोषी कुमार
(लेखक संस्कृति मंत्रालय, भारत सरकार दिस सं अध्येतावृत्ति पाबि शोधरत छथि.)
#पेटारमेसं


text:
सचिन तेंदुलकर, मातृभाषा आ मैथिल
आइ ९:०० बजे कार्यालय पहुंचलहुं. कंप्यूटर ऑन केलहुं आ आदति के अनुसारें ड्रावर सं पानिक बोतल निकालि लाउंज पहुँचलहूँ.
एक बोतल पानि भरलाक उपरान्त नजरि परल कॉफी के मशीन पर – नहिं-नहिं करितो एक कप लैट्टे के बटन दबा देलियै. आ एक चुस्की लेला उपरान्त नजरि परल एचटी सिटी [HT City] के एक टा खबरि पर शीर्षक छलैक “सचिन बैट्स फॉर वूमन”.
ओना हमरा क्रिकेट नीक नहिं लगैत अछि आ तैं क्रिकेट आ क्रिकेटरक प्रशंशक नहिं छी – आ कतेको बेर अहि चक्कर में समूह में अलग परि जाईत छी.
कनेक आर विस्तार सं पढ़ल – सचिन तेंदुलकर अपन मातृभाषा मराठी में “लिंग भेदभाव” पर एक टा कविता लिखलाह अछि
सचिन तेंदुलकर – जिनका कतेको रास लोक “क्रिकेटक भगवान” कहैत छन्हि – किछु लोक हुनक मंदिर बना पूजा सेहो करैत छथि – देश-विदेश में लगभग लोक जनैत छन्हि. हुनका फर्राटेदार हिन्दी आ अंगरेजी में बजैत सेहो देखैत-सुनैत छी.
तखनहिं ख़याल आयल किछु मैथिल के – जे सामान्य जीवन में त छोरि दिय – किछु मैथिल फोरम जेना की मैथिली-हास्य-व्यंग्य, मिथिला-मैथिली, मिथिलांचल, मैथिली-फिल्म्स आ कतेको रास एहन सन में हिन्दी अथवा अंगरेजी में लिखता. मैथिली में लिखल लेख पर अंगरेजी आ हिन्दी में टिप्पणी करताह.
हम एहन बहुत कम मैथिल के देखल जे – घर सं बाहर स्वाभाविक रूपें मैथिली के प्रयोग करैत छैक.
हमरा एकटा वक्तव्य याद आबि रहल अछि – पता नहिं किनकर लिखल छन्हि – “अपना अंगरेजी आ अन्य भाषा के ज्ञान पर गर्व करू – मुदा अपन मातृभाषा के अज्ञान पर गर्व कखनहु नहिं करू. अपना मातृभाषा के अज्ञान पर नीच व्यक्ति गर्व करैत अछि”
आऊ सभ गोटे अपना जीवन में यथासंभव मैथिली के प्रयोग करी.


text:
पटना। पशु एवं मत्स्य संसाधन मंत्री बैद्यनाथ सहनी कहला अछि जे समस्तीपुर मे राज्यक पहिल बेटनरी यूनिवर्सिटी खोलल जाएत। समस्तीपुर में पशु और मत्स्य विश्वविद्यालय खोलबाक प्रस्ताव जल्द हि कैबिनेट मे आनल जाएत। ओ कहला जे एहि स संबंधित प्रस्ताव विभाग द्वारा तैयार कैल जा चुकल अछि आ संभवत: 21 अक्टूबर कए कैबिनेट क बैसार में एहि पर फैसला लेल जाये। एकरा संगहि ओ इ सेहो कहला जे बिहार कए मत्स्य उत्पादन क क्षेत्र मे आत्मनिर्भर बनेबा लेल समस्तीपुर जिला क पटोरी मे मत्स्य शोध संसाधन संस्थान खोलबाक मंजूरी भेट गेल अछि। केन्द्र सरकार संस्थान खोलबा लेल स्वीकृति प्रदान क देलक अछि। एकर निर्माण लेल करीब 470 करोड़ क प्रोजेक्ट तैयार कैल जा रहल अछि। संस्थान क निर्माण लेल पटोरी मे करीब 30 एकड़ भूमि क चयन सेहो भ गेल अछि। जिला प्रशासन कए जल्द रिपोर्ट देबाक निर्देश देल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
विकिपिडिया:चबुतरा
मैथिली विकिमिडियन्स - बैठक[सम्पादन करी]
सम्पूर्ण मैथिली विकिपिडियन मित्रसभ,
मैथिली विकिपिडिया चारिम वर्षमे प्रवेश करि चुकल अछि आ मैथिली विकिमिडियन्स प्रयोगकर्ता समूह दोसर वर्षक अन्तमे आबि चुकल अछि आ मैथिली विकिपिडियाक विकासक लेल ई प्रस्ताव चबुतरापर प्रस्तुत कऽ रहल छी ।
बैठक प्रारूप[सम्पादन करी]
हमर प्रस्ताव ६ टा बैठक ६ मास धरि एहन किसिम क अछि ।
प्रस्तावक सदस्य[सम्पादन करी]
धन्यवाद । --Bijay Chaurasia (वातचीत) १८:१३, ३० जनवरी २०१८ (NPT)
प्रस्तावक पक्षमे समर्थन[सम्पादन करी]
- समर्थन अछि । — तुल्सी भगत (वार्तालाप) १८:१८, ३० जनवरी २०१८ (NPT)
- हम निजी जीवनमे व्यस्त छी आ किछ दिन अखन समय नै दऽ सकब मुदा अनुदान प्रस्ताव देखलाक बाद हमर समर्थन रहत । धन्यवाद --Biplab Anand (वार्ता) २१:१७, ३० जनवरी २०१८ (NPT)
- प्रिय Bijay Chaurasia जी बैठक प्रस्ताबमे बैठक किनकासँ अर्थात कोनो बिशिष्ठ व्यक्तित्व या संस्था आ ओहुमे कोन बिषयमे ओ बात खुजल नै अछि । तैयो मैथिली विकिपिडियाकऽ विकासक लेल कोनो डेग उठाएब ओहिमे हमर पूर्ण समर्थन रहत । पंकज देव (वार्ता) १४:११, ३१ जनवरी २०१८ (NPT)
- समर्थन-- Aasish5050 (वार्ता) २०:१९, ३१ जनवरी २०१८ (NPT)
- समर्थन -- Zeetendra (वार्ता) ०९:३०, २ फरबरी २०१८ (NPT)
विचार[सम्पादन करी]
धन्यवाद आ आभार सम्पूर्ण मैथिली विकिपिडियन मित्रसभ, बैठक के रुप रेखा सभहक सर-सल्ला स राखल जेत । तै हेतु अपने अपन विचार [१] राखी । --Bijay Chaurasia (वातचीत) ११:२७, १ फरबरी २०१८ (NPT)
मैथिली भाषाक विकिशब्दकोश[सम्पादन करी]
प्रिय मैथिली विकिपिडियन मित्र लोकनि, मैथिली भाषाक विकिपिडियाक आरम्भ भेला २ वर्षसँ अधिक भऽ गेल अछि ताहि लेल आब एकर अन्य परियोजना विकिशब्दकोशक आरम्भ केनाए नितान्त आवश्यकता महसुस केलौं । आई अन्तर्राष्ट्रिय मातृभाषा दिवसक शुभ दिनमे मैथिली विकिशब्दकोशक श्रीगणेश केनए छी । आश अछि जे अहाँसभ कियो एहि परियोजनाकें आगा लऽ जाएमे हमर सहायता करब । धन्यवाद आ आभारी-- पंकज देव (वार्ता) १८:३२, २१ फरबरी २०१८ (NPT)
विचार/वार्ता/टिप्पणी[सम्पादन करी]
- प्रिय पंकजजी, बहुत निक । हम अपन समर्थन जना देलौ आ मैथिली भाषाक विकिशब्दकोशके लेल हमर पूर्ण समर्थन आ सहायता रहत । धन्यवाद ! — तुल्सी भगत (वार्तालाप) २०:२३, २१ फरबरी २०१८ (NPT)
विकि लभ्स इन्दिभिडुल[सम्पादन करी]
जय श्री नरसिंह मैथिली विकिपिडियन मित्रसभ !
विकि लभ्स इन्दिभिडुल (Wiki Loves Individual) नामक एक नयाँ परियोजनाक विचार केनए छी । ई परियोजनाक बारेमे एतह जा जानकारी हासिल कS सकैत छी । ई परियोजना विकि लभ्स इन्दिभिडुल कS समग्र उद्देश्य मैथिली विकिपिडिया आ विकिडेटाक विकास छी । ई परियोजना अन्तर्गत विकिपिडिया आ विकिडेटामे बहुत लेखसभक निर्माण आ सुधार करल जाईत । अहाँ सबसँ निवेदन अछि कि अ-अपन विचार, शुभकामना आ समर्थन प्रस्तुत करी । धन्यवाद ! — तुल्सी भगत (वार्तालाप) २२:४४, २१ फरबरी २०१८ (NPT)
समर्थन[सम्पादन करी]
- समर्थन -- Bijay Chaurasia (वातचीत) ०८:५४, २२ फरबरी २०१८ (NPT)
- समर्थन -- Kay Kay (KK) (वार्ता) ०६:५२, २३ फरबरी २०१८ (NPT)
- समर्थन -- पंकज देव (वार्ता) १५:२२, ४ मार्च २०१८ (NPT)
विचार/टिप्पणी[सम्पादन करी]
भारी व्यस्तताक कारण टिप्पणी नै कऽ सकने छलौं @Tulsi Bhagat: जी,
हमर विचार सँ ई परियोजनाकें ओ सम्पूर्ण विकिपिडियन मित्रसभ पर लागू कएल जाए जे कोनो नै कोनो समस्याक कारण विकिपिडिया सम्पादन नै करि सकि रहल अछि । विकी लभ्स इन्डिभिजुअल नै मात्र एक प्रयोक्ताकें ध्यानमे राखि आरम्भ होनाए चाही यद्दपि ओ समुदायक अन्य मित्र लोकनिकें संलग्न करि विश्वासक संग आरम्भ होनाए चाही । हम अपन इक्षा प्रकट केलौं बाँकी बाद अहाँ जानी ।--Biplab Anand (वार्ता) २२:२५, २ मार्च २०१८ (NPT)
प्रिय @Tulsi Bhagat: जी,
सभसँ पहिने हम अपनेक ई प्रसताब बारेमे नै बुझलौ जखन हम अपनेक द्वारा मेटा पर प्रस्ताबित ई प्रसताब देखलौ तखन समझ आएल हमरा बिचारमे ई कोनो परियोजना नै भऽ अनुदान/सहयोग छि । जे अपने द्वारा माग कएल गेल अछि एहिमे Biplab Anand जी द्वारा कएल गेल टिप्पणीक सेहो ध्यानमे राखैत मैथिली विकिपिडिया समुदायमे अपने जका प्रखर विकिपिडियनक लेल हमर पूर्ण समर्थन रहत । धन्यवाद -- पंकज देव (वार्ता) १५:२०, ४ मार्च २०१८ (NPT)
अन्तरविकी लिङ्क आ विकिडेटा लिङ्क नै भेल लेख सम्बन्धमे[सम्पादन करी]
नमस्ते मैथिल विकिपिडियन लोकनि, मैथिली विकिपिडियामे रहल पुरान आ अस्तरीय लेखसभ जे वर्तमान समयधरि अन्तरविकी लिङ्क आ विकिडेटा लिङ्क नै भेल अछि ओकरा ई विकिपिडियासँ हटेबाक लेल नामाङ्कन करबाक काज आगा बढेलौं । हम प्रबन्धकगण सँ हार्दिक अनुरोध करब जे ई अनुरोधकें उपर अपन टिप्पणी दी ।-- पंकज देव (वार्ता) १८:४५, २१ मार्च २०१८ (NPT)
- प्रिय @PANKAJ DEO: जी, सुधारात्मक कार्य आगा बढ़ाएल जाए मुदा जे लेख बुझाए अछि की विकिपिडियामे रहऽ लायक अछि ओ लेख सुधार करि ई विकिपिडियामे स्थान देल जाए ।--Biplab Anand (वार्ता) १३:००, ७ अप्रैल २०१८ (NPT)
प्रादेशिक छविकारी कार्यक्रम- प्रदेश नं. २, नेपाल[सम्पादन करी]
प्रणाम! आदरणीय मैथिली विकिपिडियन मित्र लोकनि,
नेपालमे नव प्रादेशिक संरचनाक विकासक संगे देश सङ्घीय कार्य प्रणालीमे चलि गेलाक बाद आब प्रदेशक राजनीतिक बस्तुस्थिति सम्बन्धित लेखसभमे आवश्यक छवि (फोटो) नै भेला सँ लेखक आकर्षण कम भेल महसुस केलौं । ताहि हेतु प्रदेश सरकार अन्तर्गतक नव निर्वाचित जनप्रतिनिधिसभ, प्रादेशिक सरकार प्रमुख, मुख्यमन्त्री लगायत सरकारक मन्त्रीसभ, मन्त्रालयसभ तथा राजधानीसँ सम्बन्धित छवि विकिमिडिया कमन्समे अपलोड करवाक वास्ते एकटा मेटापर अनुदान प्रस्ताव प्रस्तुत केनए छी जे अखन निर्माणाधीन अछि । एक बेर हम सम्पूर्ण मित्रसभकें आग्रह करब जे मेटा पर रहल ओ प्रस्ताव उपर अपन विचार प्रकट करी । धन्यवाद आ आभार -- पंकज देव (वार्ता) १८:१४, २३ मार्च २०१८ (NPT)
समर्थन[सम्पादन करी]
- समुदाय अहाँक प्रस्ताव उपर १० दिनधरि कोनो किसिमक प्रतिक्रिया नै देनए अछि । अहाँ सँ किछ प्रश्न पुछ्लौं जकर अहाँ बड्ड नीक सँ उत्तर देनए छी । शुभकामना सहित अहाँक ई प्रस्तावकें हम व्यक्तिगत रूप सँ समर्थन करैत छी । धन्यवाद --Biplab Anand (वार्ता) २३:१०, २ अप्रैल २०१८ (NPT)
- समर्थन Zeetendra (वार्ता) ०८:४९, १२ अप्रैल २०१८ (NPT)
टिप्पणी[सम्पादन करी]
@PANKAJ DEO: जी, अहाँक स्मरण होए जे हम अहाँकें पिछ्ला प्रस्ताव 'विकिमिडियन सम्पादन सप्ताह' मे कहने छलौं जे कोनो भी नव प्रस्ताव चबुतरा उपर प्रस्ताव करै सँ पहिने सामुदायिक वार्ता आवश्यक अछि । यदि अहाँ व्यक्तिगत रूपसँ कोनो सामुदायिक विकिपिडियनसँ वार्ता केनए छी तँ हमरा जानकारी नै अछि । ई प्रोजेक्टमे कतेक गोटे संलग्न अछि से जानकारी देल जाए । हमर योग्यता आ अनुभव अनुसार ई सामुदायिक काज छी ताहि लेल समुदायकें ई काजमे संलग्न कएल जाए । याद करब जे आई मैथिली विकिपिडिया अछि तँ हमसभ छी ।--Biplab Anand (वार्ता) १५:४३, २५ मार्च २०१८ (NPT)
- @Biplab Anand: जी, निसन्देह हमरो योग्यता आ अनुभव अनुसार ई सामुदायिक काज छी ताहि लेल समुदायकें ई काजमे संलग्न करबाक लेल अपनेक द्वारा देल गेल सुझाब अनुसार सामुदायिक वार्ताक लेल चबुतरा पर प्रस्ताब देनए छी आ संगे ई प्रोजेक्टमे संलग्न होमएक लेल आह्वान केनए छी । किनको घर जाऽ संलग्न होमएक लेल निमन्त्रण देबाक जरुरी अछि ? तऽ कहल जाए । आश अछि जे महानुभाब लोकनिसभ आबि किछ टिप्पणी करताह । -- पंकज देव (वार्ता) १६:१९, २५ मार्च २०१८ (NPT)
- @PANKAJ DEO: जी, सोसल मिडियाक प्रयोग तँ करैत होएब अपने । फेसबुक आ ह्वाट्सयापमे समूह बनाएल गेल अछि पहिने ओहि ठाम जानकारी दऽ देतौं त आभारी रहतौं हम । कटाक्ष करवाक आवश्यकता नै अछि कियाकी सभ कियो एके व्यवहारक नै अछि कियो नै कियो अहाँक सलाह आ सुझाव अवश्य देता समुदाय दिस सँ । समुदायसँ पैग कियो नै भऽ सकैत अछि । जाबे उपरोक्त विषय उपर वार्ता समाप्त नै भऽ जाए ता धरि अहाँ स्थिर रहबै से आशा केनए छी ।--Biplab Anand (वार्ता) १६:२५, २५ मार्च २०१८ (NPT)
- @Biplab Anand: जी,हम कोनो भी प्रकारक कटाक्ष नै केलौं । बिल्कुल सोसल मिडियाक प्रयोग करैत छी । अपने एकटा बात कहल जाए फेसबुक आ ह्वाट्सयापमे जे समूह बनाएल गेल अछि की ओ समुहमे सम्पूर्ण मैथिली विकिपिडिया प्रयोग केनिहार अछि? तथा कथित किछ व्यक्तिसभके अपने समुह कहैत छी जे चबुतरा पर आबि दुई अक्षर नै लिखैत अछि । हम स्थिर छी आ मैथिली विकिपिडियाक विकासक लेल सदा प्रतिबद्ध छी । ई कार्यक्रम हम व्यक्तिगत विकासक लेल नै कऽ रहल छी अपितु समुदायक साथ लऽ जेबाक लेल कऽ रहल छी । मानसिकता साफ होए तँ बुझनिहारक लेल इसारा काफी होएत अछि । जय मैथिल धन्यवाद -- पंकज देव (वार्ता) १८:१६, २५ मार्च २०१८ (NPT)
- अहाँक प्रस्ताव मेटा पर देखलौ बहुत उल्लेखनीय तथा सुन्दर अछि । प्रस्तावमे फोटोवाक, विकिडाटा निर्माण, तथा अन्य अफलाइन कार्यक्रमसभ सेहो उल्लेख करने छी खुशी लागल, अपने सँ आग्रह अछि कार्यकर्म प्रदेश न. २क राजधानीसं शुरु होएत ताही लेल अफलाइन कार्यक्रम करवासँ ७ दिन पहिने जानकारी कराबी, सहभागी होएल सम्भव होएत । मे महिनामे शुरु होएवाला विकि लभ्स अर्थमे विगतमे अपनेके भूमिका उल्लेखनीय रहल अछि । ताही लेल कार्यकर्म सहभागी तथा पारदर्शी रखवाक सहित कार्यक्रमके रुपरेखा प्रस्तुत करैत आगा बढ्ल जाए । Zeetendra (वार्ता) २०:४१, ९ अप्रैल २०१८ (NPT)
- @Biplab Anand: जी,हम कोनो भी प्रकारक कटाक्ष नै केलौं । बिल्कुल सोसल मिडियाक प्रयोग करैत छी । अपने एकटा बात कहल जाए फेसबुक आ ह्वाट्सयापमे जे समूह बनाएल गेल अछि की ओ समुहमे सम्पूर्ण मैथिली विकिपिडिया प्रयोग केनिहार अछि? तथा कथित किछ व्यक्तिसभके अपने समुह कहैत छी जे चबुतरा पर आबि दुई अक्षर नै लिखैत अछि । हम स्थिर छी आ मैथिली विकिपिडियाक विकासक लेल सदा प्रतिबद्ध छी । ई कार्यक्रम हम व्यक्तिगत विकासक लेल नै कऽ रहल छी अपितु समुदायक साथ लऽ जेबाक लेल कऽ रहल छी । मानसिकता साफ होए तँ बुझनिहारक लेल इसारा काफी होएत अछि । जय मैथिल धन्यवाद -- पंकज देव (वार्ता) १८:१६, २५ मार्च २०१८ (NPT)
- @PANKAJ DEO: जी, सोसल मिडियाक प्रयोग तँ करैत होएब अपने । फेसबुक आ ह्वाट्सयापमे समूह बनाएल गेल अछि पहिने ओहि ठाम जानकारी दऽ देतौं त आभारी रहतौं हम । कटाक्ष करवाक आवश्यकता नै अछि कियाकी सभ कियो एके व्यवहारक नै अछि कियो नै कियो अहाँक सलाह आ सुझाव अवश्य देता समुदाय दिस सँ । समुदायसँ पैग कियो नै भऽ सकैत अछि । जाबे उपरोक्त विषय उपर वार्ता समाप्त नै भऽ जाए ता धरि अहाँ स्थिर रहबै से आशा केनए छी ।--Biplab Anand (वार्ता) १६:२५, २५ मार्च २०१८ (NPT)
- परम आदरणीय मित्र @Zeetendra: जी, टिप्पणी उचित स्थान पर कएल जाए, कहवाक अर्थ ई अछि जे समर्थन अनुभागमे अपने प्रश्न केनए रहौं । मुद्दा पर वार्ता करैत छी आब । कार्यक्रमक जानकारी मात्र नै घर पर सेहो पहुँचब अहाँ निश्चिन्त रही । कार्यक्रमक रूपरेखा मेटा अनुदान प्रस्ताव पर देखल जाए सकैत अछि । पारदर्शिताक प्रश्नमे एखन धरि कोनो प्रकारक अपारदर्शी बुझाएल की? नै तहन कोनो बात नै अछि तँ अपने विश्वस्त रही जे काज उच्चस्तरीय तरिका सँ कएल जाएत । आबो अहाँक विश्वास नै अछि तँ अपन प्रश्न राखी? कार्यक्रम पूर्ण रूपसँ सामुदायिक सहभागिता अनुरुप कएल जाएत । आभार- पंकज देव (वार्ता) १६:३३, १० अप्रैल २०१८ (NPT)
- परम सम्माननीय मित्र @PANKAJ DEO:,जी सबसे पहिल हमर समर्थनमे सहभागिता अस्विकार करवाक लेल धन्यवाद आ हृदयसँ नमन करैत छी ! अहाँके प्रस्तावमे हम कोनो प्रकारके टिप्पणी करवाक स्थान नै देखलौ आर नै कोनो प्रशन केनए छी, हमर अहाँक प्रस्तावक उपर प्रशंसा, आग्रह, सम्मान आ सुझाव सहितके समर्थनके टिप्पणीमे समावेशक स्थान देवाक लेल हम सदा अहाँके आभारी रहव । Zeetendra (वार्ता) ०९:४९, ११ अप्रैल २०१८ (NPT)
- परम आदरणीय मित्र @Zeetendra: जी, काल्हि सँ चस्मा लगेनाए आरम्भ केलौं मुदा अहाँक उपरोक्त वाक्यांशमे समर्थन शब्द नै देख सक्लौं । अपने टिप्पणी केनए रही समर्थन अनुभागमे । रहल प्रस्तावक प्रशंसा आ सम्मान तँ ओकर लेल बहुत बहुत आभार प्रकट करैलेल चाहैत छी । आश अछि जे अहाँक मार्गदर्शन आ सहयोग सदा बनल रहत । धन्यवाद -- पंकज देव (वार्ता) १५:०९, ११ अप्रैल २०१८ (NPT)
विकी लभ्स अर्थ २०१८[सम्पादन करी]
नमस्ते मैथिली विकिपिडियन मित्रसभ
वार्षिक रूपसँ मैथिली विकिमिडियन्स प्रयोक्ता समूह विकी लभ्स अर्थ प्रतियोगिता सञ्चालन करैत आएल अहाँसभमे सर्वविदिते अछि । एहि बेरक प्रतियोगिताक अभिभारा हम स्वयं अपन कन्हापर लै लेल उत्सुक छी मुदा अहाँसभक समर्थनक बादे । यदि आओर कियो व्यक्ति उत्सुक होए तँ आगा आबि सकैत छी । एक बेर संयोजक चयन भऽ गेलाक बाद ओ संयोजक कार्यक्रमक रूपरेखा प्रस्तुत करैत । हम सम्पूर्ण आदरणीय विकिपिडियनसभ सँ ई प्रस्तावकें शीघ्रातिशीघ्र निर्णय करबाक लेल आग्रह करब । धन्यवाद ।--Biplab Anand (वार्ता) १५:५६, २५ मार्च २०१८ (NPT)
संयोजकक लेल अनुरोधकर्ता[सम्पादन करी]
- Biplab Anand (वार्ता) १५:५६, २५ मार्च २०१८ (NPT)
समर्थन[सम्पादन करी]
- समर्थन --Bijay Chaurasia (वातचीत) २१:४२, २६ मार्च २०१८ (NPT)
- समर्थन -- पंकज देव (वार्ता) २१:५५, ७ अप्रैल २०१८ (NPT)
विरोध[सम्पादन करी]
समुदायसँ विचार करवाक लेल पुन: अनुरोध[सम्पादन करी]
हम एक बेर पुन: सम्पूर्ण विकिपिडियन्स मित्र लोकनि सँ ई प्रस्ताव पर अपन मत राखवाक लेल अनुरोध करैत छी ।--Biplab Anand (वार्ता) १३:१७, ७ अप्रैल २०१८ (NPT)
- प्रिय मित्र @Biplab Anand: जी, बिगतमे मैथिली विकिमिडियन्स प्रयोक्ता समूह द्वारा एही विकी लभ्स अर्थ प्रतियोगिता सञ्चालन करि बिश्वव्यापी रुपमे खुब निक स्तरमे पहुँचाबऽ मे सफल भेल अछि ताए एहि बेर प्रतियोगिताक अभिभारा अपने स्वयं अपन कन्हापर लsक निक स्तरोन्नति करब से आशा करैत अपनेक कन्हापरक बोझ ढोहिमे हमर पूर्ण सहयोग रहत । अग्रिम शुभकामना-- पंकज देव (वार्ता) २१:५३, ७ अप्रैल २०१८ (NPT)
आदरणीय विकिपिडियन @Biplab Anand: जी, नमस्ते आ विचार करवाक लेल पुन:आहवान आ अपन मत रखवाक लेल अनुरोध करवाक लेल धन्यवाद ! वार्षिक रूपसँ मैथिली विकिमिडियन्स प्रयोक्ता समूहद्वारा [लभ्स अर्थ] प्रतियोगिता सञ्चालन होएत अछि आ प्रतियोगिता सञ्चालन करि बिश्वव्यापी रुपमे खुब निक स्तरमे पहुँचाबऽ मे सफल भेल अछि । प्रतियोगिता सञ्चालनमे मैथिली विकिमिडियन्स प्रयोक्ता समूहके भूमिका आ सक्रियता महत्वपुर्ण देखल गेल अछि । हम सम्पूर्ण सक्रिय सहभगीसभके अहिठाम सं धन्यवाद ! करैत छी । एहि बेरक प्रतियोगिताक अभिभारा अहाँ स्वयं अपन कन्हापर लै लेल उत्सुकता देखेलौ ताहिके लेल मैथिली विकिमिडियन्स प्रयोक्ता समूह प्रतियोगिताक सफलताके लेल अहाँके शुभकामना दैत अछि ! आशा करै छी एहि बेरक प्रतियोगितामे सब साल जाहित एहो बेल अन्य समुदायक ब्यक्तिसभके सहभागी होवाक मौका प्रदान कएल जाएत । प्रतियोगितामे कोनो प्रकारके मदत कारवाक लेल तथा सहभागी होए लेल सेहो आशा करै छी । कार्यक्रमक रूपरेखा प्रस्तुत कएल जाए । शुभकामना !!!!!! Zeetendra (वार्ता) १९:३८, ८ अप्रैल २०१८ (NPT)
- @Zeetendra: जी, टिप्पणीक लेल धन्यवाद । अहाँ एकदम सही मुद्दा उठेलौं जे विगतमे ई प्रतियोगिता मैथिली विकिमिडियन्स करैत आएल अछि । प्रतियोगिता सञ्चालन करवाक अभिभारा आ कार्यक जटिलता कतेक होइत अछि से बात अहाँ सँ नै नुकाएल अछि । कार्यक्रमक रूपरेखा विगतमे होएत आएल प्रतियोगिता अनुरुपे रहत मुदा पहिने समूह तँ तैयार करि ली आब । हम निश्चित रूपसँ अहाँद्वारा उठाएल गेल एकटा बुँदा पर समर्थन करब जे विगतमे समुदाय सँ होएत आएल सहभागिताक मध्य नजर विकी लभ्स अर्थक अफलाइन इभेन्ट्स (३ टा फोटो वाक आ एकटा पुरस्कार वितरण कार्यक्रम) कऽ जिम्मेवारी उठेबाक लेल उत्सुक विकिमिडियन्स पूर्ण रूप सँ अपन सहभागिता जनाए सकैत अछि । दोसर बुँदा अनुदानक अछि जे यथाशीघ्र मेटा पर अनुरोध करवाक अछि कियाकी विगतमे ओकरो लेल समस्या देखल गेल अछि । उत्सुक विकिमिडियन्स जे ई प्रतियोगितामे अपन दिस सँ योगदान करै लेल चाहैत छी कृपया अपन नाम हस्ताक्षर सहित नीचा लिखब ।--Biplab Anand (वार्ता) २१:२६, ८ अप्रैल २०१८ (NPT)
उत्सुक विकिमिडियन्सक सूची आ जिम्मेवारी[सम्पादन करी]
- १० अप्रैल २०१८ १५:५३ युटिसी सँ पहिने समाप्त नै होइत ।
- प्रतियोगिता सञ्चालन करवाक अभिभारा आ कार्यक जटिलता कतेक होइत अछि से बात अहाँ सँ नै नुकाएल अछि । विकी लभ्स अर्थक अफलाइन इभेन्ट्स (३ टा फोटो वाक आ एकटा पुरस्कार वितरण कार्यक्रम) मे सक्रिय रुपसँ सहभागी होएल चाही छी मुदा अपनेके साथ रहत तबेटा जिम्मेवारी कोनो एक ब्यक्तिद्वारा सम्भव नै अछि हम आग्रह करै छी निष्पक्ष रुपसँ सहभागी तथा साथ देवाक मौका प्रदान कएल जाए । यथाशीघ्र मेटा पर अनुरोध करवाक लेल आग्रह करैत छी ।--Zeetendra (वार्ता) २०:१२, ९ अप्रैल २०१८ (NPT)
- @Zeetendra: जी, धन्यवाद । समुदायिक वार्ता सँ ई तय भऽ गेल जे ई प्रतियोगिता हम आ अहाँद्वारा सञ्चालन कएल जाए । बहुत पैग जिम्मेवारी अछि की एकरा कोना सफल बनाएल जाए । कार्यक्रमक रूपरेखा आ अन्य विषयवस्तु उपर आब वार्ता केनाए सम्भव अछि । एहि विकी पर विकी लभ्स अर्थ २०१८ नामक एकटा पृष्ठ बनाएल जाएत जकर वार्ता पृष्ठमे अपनसभक काज, विवरण आ वार्ता कएल जाएत । धन्यवाद ।--Biplab Anand (वार्ता) २१:०८, ११ अप्रैल २०१८ (NPT)
Time to bring embedded maps (‘mapframe’) to most Wikipedias[सम्पादन करी]
Time to bring embedded maps (‘mapframe’) to most Wikipedias
Please help translate to your language
Mapframe is a feature that enables users to easily display interactive maps right on wiki pages. Currently, most Wikipedias don’t have mapframe. But fifteen Wikipedias, along with all the other Wikimedia projects, are using mapframe today to display maps on thousands of pages.
A little background: over the last few months, the Foundation’s Collaboration team has been working to improve the stability and user experience of the maps service. In addition, a question about long-term support for the maps service was recently settled, and a small team has been assigned for routine maintenance. Given these developments, bringing the benefits of mapframe to Wikipedias that lack the feature seems both safe and supportable. Nine Wikipedias that use a stricter version of Flagged Revisions will not get mapframe in this release.
Maps are a valuable form of visual data that can improve readers’ understanding across a wide range of topics. If you know of any reasons why mapframe shouldn’t be implemented on your Wikipedia, let us know on the project talk page. Unless we hear from you, we plan to release mapframe to most Wikipedias in May, 2018. So, if you foresee an issue, please let us hear from you. Otherwise, happy mapping!
CKoerner (WMF) (talk) ०३:२३, २५ अप्रैल २०१८ (NPT)
Wiki Advanced Training[सम्पादन करी]
- Please translate the message to your language, if applicable
Hello,
Wiki Advanced Training is a residential training workshop to be conducted from 29 June to 1 July (Friday to Sunday) at Ranchi, Jharkhand, India. The objectives of the events are:
- To optimize contribution and increase skills of Indic Wikimedians
- To introduce and initiate best practices across Indic Wikimedia projects with reference to Global projects
- Raise awareness towards initiatives such as #1Lib1Ref, TWL and use of scripts, gadgets, and Wikimedia tools.
- Develop capacity across Indic Wikimedians to participate in events the global hackathon, Wikidatacon
Please read more about the workshop and participation process: here
Please let us know if you have a question.--Ananth subray (वार्ता) २३:३०, ५ जुन २०१८ (NPT)
Wikigraphists Bootcamp (2018 India): Applications are open[सम्पादन करी]
Wikigraphists Bootcamp (2018 India) to be tentatively held in the last weekend of September 2018. This is going to be a three-day training workshop to equip the participants with the skills to create illustrations and digital drawings in SVG format, using software like Inkscape.
Minimum eligibility criteria to participate is as below:
- Active Wikimedians from India contributing to any Indic language Wikimedia projects.
- At least 1,500 global edits till 30 May 2018.
- At least 500 edits to home-Wikipedia (excluding User-space).
Please apply at the following link before 16th June 2018: Wikigraphists Bootcamp (2018 India) Scholarships.
MediaWiki message delivery (वार्ता) १६:५७, १२ जुन २०१८ (NPT)
Update on page issues on mobile web[सम्पादन करी]
Update on page issues on mobile web
Please help translate to your language Hi everyone. The Readers web team has recently begun working on exposing issue templates on the mobile website. Currently, details about issues with page content are generally hidden on the mobile website. This leaves readers unaware of the reliability of the pages they are reading. The goal of this project is to improve awareness of particular issues within an article on the mobile web. We will do this by changing the visual styling of page issues.
So far, we have drafted a proposal on the design and implementation of the project. We were also able to run user testing on the proposed designs. The tests so far have positive results. Here is a quick summary of what we learned:
- The new treatment increases awareness of page issues among participants. This is true particularly when they are in a more evaluative/critical mode.
- Page issues make sense to readers and they understand how they work
- Readers care about page issues and consider them important
- Readers had overwhelmingly positive sentiments towards Wikipedia associated with learning about page issues
Our next step would be to start implementing these changes. We wanted to reach out to you for any concerns, thoughts, and suggestions you might have before beginning development. Please visit the project page where we have more information and mockups of how this may look. Please leave feedback on the talk page.
CKoerner (WMF) (talk) ०२:४३, १३ जुन २०१८ (NPT)
Enabling a helpful feature for Template editors[सम्पादन करी]
Hello.
The team working on TemplateStyles at the Wikimedia Foundation would like to enable TemplateStyles on this wiki.
TemplateStyles is a feature to allow non-administrators to write and manage CSS styles for templates. It allows contributors who edit templates to separate content and presentation. A good web practice that makes it easier to manage the layout of templates. If you don't edit templates, this will not have any impact on your contributions.
TemplateStyles is useful for a few reasons.
- It makes it possible for templates to work better on mobile.
- It cuts out confusion on where to apply CSS rules.
- Editing CSS is currently limited to administrators, which is a major barrier to participation.
- All stylesheets must be loaded on all pages (whether they actually use the page or not), which wastes bandwidth and makes debugging style rules more difficult.
You can learn more about TemplateStyles on MediaWiki.org. Technical documentation is also available.
This is an optional feature and no one must use it, but template contributors are encouraged to do so! Please discuss and let us know if there are any concerns. If there are no concerns we will proceed to deploy the feature on the 9th of August.
Thank you.
CKoerner (WMF) (talk) ०३:१३, ७ अगस्त २०१८ (NPT)
हिन्दी दिवस लेख प्रतियोगिता[सम्पादन करी]
नमस्ते सर्वेभ्यः
१४ सितंबर को हिन्दी दिवस है और इसे भारत समेत कई देशों में मनाया जाता है। हिन्दी भारत की आधिकारिक राजभाषा भी है। साथ ही पाकिस्तान, बांग्लादेश, नेपाल आदि एशियाई देश एवं मोरिसश जैसे अफ्रीकी देशों में भी हिन्दी बोली जाती है।
हिन्दी भाषा को बढ़ावा मिले और हिन्दी भाषा के एकमेव ऑनलाइन ज्ञानकोष विकिपीडिया के लेखों में गुणवत्ता युक्त लेखों की वृद्धि हो इस हेतु से हिन्दी विकिपीडिया १४ सितंबर से एक माह तक लेख प्रतियोगिता का आयोजन कर रहा है।
हिन्दी की अन्य भगिनी भाषाएँ जैसे बंगाली, गुजराती, मराठी, पंजाबी, मैथिली, भोजपुरी आदि भाषाओं को जानने वाले सदस्य हिन्दी जानते हैं। उर्दू भी हिन्दी की भगिनी भाषा है और उर्दूभाषी सदस्य भी हिन्दी का अच्छा ज्ञान रखते हैं। देखा गया है कि अन्यभाषी सदस्य हिन्दी से अधिक अंग्रेजी विकि में योगदान देते हैं अथवा हिन्दी के दूसरे प्रकल्पों में अधिक सक्रिय हैं। हमारा प्रयास है कि हिन्दी दिवस के इस अवसर पर हम हिन्दी जानने वालें सदस्यों को हिन्दी विकिपीडिया के साथ जुड़ने का अवसर प्रदान करें।
इस प्रतियोगिता का आरंभ १४ सितंबर से होगा और १ महीने तक लेख बनाये जाएंगे। आप किसी भी विषय पर लेख बना सकते हैं। प्रतियोगिता पूर्ण होने के बाद परिणाम घोषित होगा और विजेताओं को पुरस्कृत किया जाएगा।
- अधिक जानकारी हेतु हिन्दी दिवस लेख प्रतियोगिता पृष्ठ
- प्रतिभागी बनने के लिए आज ही अपना नामांकन करें।
आपके समुदाय से उचित सहयोग की अपेक्षा के साथ।--आर्यावर्त (वार्ता) ११:५७, ८ सितम्बर २०१८ (NPT)
विकी लभ्स भिलेज २०१८[सम्पादन करी]
नमस्ते मैथिली विकिपिडियन मित्रसभ,
२०१७मे हम विकी लभ्स भिलेज पहिल बेर आयोजन करने छलौ आ कार्यक्रम बढिया रहल एहीके लेल २०१८ मे फेरसँ विकी लभ्स भिलेजक दोसर चरण सुरू करवाक लेल तयार छी आ सहायताके लेल मेटामे एतय अनुदानक लेल एक प्रारूप तयार केने छी । आश अछि जे अहाँसभ कियो एहि परियोजनाकें आगा लऽ जाएमे हमर सहायता करब । धन्यवाद आ आभारी Bijay Chaurasia (वातचीत) १२:३६, ९ सितम्बर २०१८ (NPT)
समर्थन[सम्पादन करी]
- शुभकामना सहित अहाँक ई प्रस्तावकें हम व्यक्तिगत रूप सँ समर्थन करैत छी । धन्यवाद — तुल्सी भगत (योगदान | वार्ता) १७:१४, ९ सितम्बर २०१८ (NPT)
- समर्थन --हमार तरफस शुभकामना अछि ।--Aasish5050 (वार्ता) २०:५७, ९ सितम्बर २०१८ (NPT)
- समर्थन J ansari (वार्ता) २३:१८, ९ सितम्बर २०१८ (NPT)
विचार/टिप्पणी[सम्पादन करी]
प्रिय @Bijay chaurasia: जी,
- अहाँद्वारा अग्रधारी रूपमे कएल गेल 'विकी लभ्स भिलेज' कऽ पहिल संस्करणक प्रभाव मैथिली आ आन विकिपिडिया परियोजनासभ पर केहन रहल?
- दोसर संस्करणक ई कार्यक्रममे के सभ सहभागी भऽ सकैत अछि?
- काज बहुत सुन्दर अछि मुदा तस्विरक उपयोग बढेबाक लेल अहाँक की सोच अछि?
धन्यवाद-- पंकज देव (वार्ता) १७:१८, ११ सितम्बर २०१८ (NPT)
प्रिय @PANKAJ DEO: जी,
- १.'विकी लभ्स भिलेज' क पहिल चरण सफल रहल अछि । ११००+ ग्रामीण क्षेत्रक तस्वीरसभ विकिमेडिया कमन्समे अपलोड केल गेल अछि जई स मैथिली आ आन विकिपिडिया परियोजनासभ क सम्बन्धित पन्नासभ मे प्रयोग भेल अछि । बहुत चित्रसभ एहन अछि की जेकर पन्ना नै बनल अछि आ ओकर पन्ना बन्बाक बाद प्रयोग क सकै चिए । यह कार्यक्रम द्वारा नयाँ प्रयोगकर्तासभ क सेहो आनल गेल अछि । ग्रामीण क्षेत्रक तस्वीरसभक गुणस्तरता सहो निक केल गेल अछि । मैथिली आ आन विकिपिडिया परियोजनासभ क सामग्री योगदान करबक लेल जागरूकता फैल्याल गेल अछि।
- २. सभ क्यो ई कार्यक्रममे के सभ सहभागी भऽ सकैत अछि । फोटोग्राफरसभक प्राथमिकता देल जेत ।
- ३. तस्विरक उपयोग बढेबाक लेल फोटो सम्पादनथान करबाक सोच अछि।
- धन्यवाद--Bijay Chaurasia (वातचीत) २२:४३, ११ सितम्बर २०१८ (NPT)
- जिज्ञासा
@Bijay chaurasia: जी, पहिल संस्करणक विकी लभ्स भिलेज सफलतापूर्वक सम्पन्न केलौं ताहि लेल बहुत रास धन्यवाद । एहि बेरक कार्यक्रमक रूपरेखा देखऽ किछ प्रश्न मोनमे आएल अछि ।
- तस्विरक उपयोग बढ़ेबाक लेल की सोच रखने छी?
- मोरङ जिलाक तस्विर खिचबाक निर्णय कोना केलौं आनो दिस तँ कार्यक्रम कएल जा सकैत अछि?
- एमकी बेर फोटोग्राफरक सङ्ख्या बढ़त की नई ?
- धन्यबाद --Biplab Anand (वार्ता) २३:४७, १४ सितम्बर २०१८ (NPT)
महिला स्वास्थ्यविषयक लेख[सम्पादन करी]
प्रणाम विकिपिडिया सम्पादकगण,
मैथिली विकिपिडियामे सञ्चालन भऽ रहल लेख प्रतियोगिता महिला स्वास्थ्यविषयक लेख केर सम्बन्धमे अहाँ सभ कियो कऽ अवशे जानकारी होएत । ई लेख प्रतियोगितामे भाग लऽ प्रतियोगिता सफल बनेबाक लेल सम्पूर्ण गोटेकें हार्दिक अनुरोध अछि । धन्यवाद ।--Nilam☡ ११:४५, १ अक्टुबर २०१८ (NPT)
विकिपिडिया एसियाली महिना २०१८[सम्पादन करी]
प्रणाम मैथिल विकिपिडियन लोकनि,
विकिपिडिया एसियाली महिना प्रत्येक वर्षक नवम्बर महिना भरि आयोजना होमएबला अनलाइन सम्पादन-थन प्रतियोगिता छी । जहिमे एसियाली राष्ट्रसभक लेख निर्माण आ सुधार करि गुणस्तरयुक्त बनेबाक लेल अहु वर्ष मैथिली विकिपिडियामे नवम्बर-२०१८ महिना भरि आयोजना होमए जा रहल विकिपिडिया एसियाली महिना २०१८ मे अपने सभ विकिपिडियन मित्र सम्पादन प्रक्रियामे भाग लेब से आशा अपेक्षा सहित प्रस्ताव केनए छी ।-धन्यवाद----आभार-- पंकज देव (वार्ता) ०७:३५, ८ अक्टुबर २०१८ (NPT)


text:
कलकत्ता: वरिष्ठ कवि वीरेन्द्र मल्लिकक सम्मान मे एक कार्यक्रम अायोजित भेल. पछिला रविदिन माने बारह जूनकेँ कलकतिया मैथिल साहित्यकार आ साहित्यप्रेमी पैघ संख्या मे वरिष्ठ कवि वीरेन्द्र मल्लिकक संतोषपुर स्थित निवासस्थान पर जुटलाह.
लगभग छह दशक सं कलकत्ता रहैत भाषासेवा मे लागल वीरेन्द्र मल्लिक किछु समय सं दिल्ली रहैत छथि कलकत्ता स्थायी रूपें नहि रहताह जानि साहित्यिक लोकनि हुनक अावास पर जुटि एहि छह दशकक क्रियाकलाप ओ वीरेन्द्र मल्लिकक भूमिका पर चर्च केलनि.
एहि अवसर पर राजनंदनलाल दास, रामलोचन ठाकुर, नवीन चौधरी, विद्यानंद झा, अशोक झा, लक्ष्मण झा सागर, बिनय भूषण, मिथिलेश कुमार झा सहित सभ खाढ़ीक मैथिली साहित्यकार लोकनि जुटल छलाह. नवीन चौधरीक अध्यक्षता मे एक कवि गोष्ठी सेहो अायोजित भेल.
फोटो: साभार विद्यानंद झा